Etxebizitza etorkizunaren inguruan egindako galdeketaren erantzunen arabera, herriko gazteek bertan bizitzen geratu nahi dute - Albisteak - Ibarra\nEtxebizitza etorkizunaren inguruan egindako galdeketaren erantzunen arabera, herriko gazteek bertan bizitzen geratu nahi dute\nJasotako erantzunak Plan orokorrean jasotakoarekin bat egiten dutenez, herritaren garapen orekatua aurreikusten da\nIbarrako Udalak, herritarrak herrian bizitzen jarrai dezaten helburu argia du eta horregatik, Plan orokorrean Ibarran 350 etxebizitza eraikitzeko aurreikuspena jasota dago. Hori Udalaren plana bada ere, herritarrek dituzten beharren jakitun izatea garrantzitsua ikusi zen eta horrengatik, irailean Ibarrako biztanle guztiei etxebizitza asmoen inguruko galdetegi bat helarazi zitzaien.\nBertan, etxebizitza beharren inguruan galdegin zitzaien herritarrei eta asko izan dira jasotako erantzunak. Zehazki, 125 pertsonek erantzun dute galdetegia eta batez ere gazteak izan dira parte-hartzaileak. Erantzunak koherenteak izan dira eta horrek, fidagarritasuna ematen die emaitzei.\nPlan orokorrean aurreikusitakoa eta inkestaren erantzunak jasotakoa bide beretik doazela nabarmentzekoa da. Izan ere, Plan orokorrak 350 etxebizitza berri antolatu zituen datozen 8 urteetan garatzeko, herriaren ekialdean (Eskuxarre markorane, Ibaitegi, Ibaigain 6, Argindegi 4 eta Toki ona) eta mendebaldean (Gurutzeaga, Elduaran behekoa eta Elduaran goikoa) modu orekatuan zeuden 8 gune desberdinetan. Galdetegiaren erantzunak eta Eustat-eko datuak erlazioan jartzen baditugu, ikusi da aipatutako etxebizitza kopurua egokia dela gazteen beharrak asetzeko eta herriaren garapen ordenatu bat emateko.\nEpeei dagokionez, Plan orokorrak ere hala aurreikusten zuen bezala, dauden beharrei erantzuteko lehen lau urteetan egin beharko lirateke etxebizitza kopuru gehiena.\nJarraian, galdetegien emaitzen datu esanguratsuenak bilduko ditugu:\n- Etxebizitza jabetzan nahi du erantzuleen %92ak.\n- Alokairuaren eskaera nabarmen txikiagoa da: %12a.\n- Erantzuna eman dutenen %46a oraindik gurasoekin bizi da eta gehienek (%82) jabegoan eskuratu nahi dute lehen etxebizitza.\n- Deigarria izan da etxebizitza erosteko prezioari dagokionez %38ak 225.000 euroetatik gora ordaintzeko aukera markatu izana, %38ak 150.000 euroetatik gora eta %24ak kopuru horretatik behera adierazi du.\n- Noizko edo zein epetan galdetuta, oso orekatua izan da erantzuna: %33ak 0-2 urterako nahi du etxea, %33ak 2-4 urte artean eta beste %33ak 4-6 urte artean.\n- Gehien eskatzen den etxebizitzaren tipologia 3 logeletakoa da, bi komunekin %74ak eta 2 logeletakoa %20ak.\n- Aparkalekuari buruz galdetegia erantzun dutenen %80ak aparkaleku itxia nahi duela adierazi du.\n- Zonaldeka, eskaera orekatua da %40a mendebaldean eta %60 ekialdean. Gogoko zonaldea eta gehien ordaintzeko prest leudekeena Ibategi da eta jarraian Elduaran, Gurutzeaga eta Malkorrane.\nInformazio guzti hau eskuetan duela, Ibarrako Udalak alde batetik parte-hartzaileei eskerrak eman nahi dizkie, planteamendu erreal bat egiten laguntzen baitute jasotako erantzunek. Gainera, galdetegi honen bidez ikusi dugu, herriko gazteek bertan bizitzen jarraitzeko gogoa eta asmoa dutela eta horrek gure herriaren etorkizuna bermatzen du, herri bizi bat izaten jarraitzeko.\nIbarrako Udalaren nahia, orain, eraikitze lanak herriko gune desberdinetan proportzionalki garatzen joatea da. Hala, herria modu orekatuan hazten joan dadin, ekialde eta mendebalde txandakatuz. Dagoeneko Gurutzeaga lur eremuan garatzeko (32 etxebizitza) tramiteak hasiak dira.


Krisi (krisialdi) ekonomikoak – Gizapedia\nKrisi (krisialdi) ekonomikoak\nKrisi ekonomikoak edo krisialdi ekonomikoak herrialde batzuetako ekonomian gertatzen den beherakada ekonomikoa da, epe ertain edo luzerakoa, Barne Produktu Gordinaren, hots, herrialdeko produkzioaren eta errentaren hazkundearen beherakada, goraka doan langabezia eta likideziarik eza (hau da, inbertsioak egiteko dirua eskuratzeko zailtasunak) ekartzen dituena; krisiaren izaeraren arabera, inflazioa zein deflazioa ekar ditzake. Hazkunde ekonomikoaren beherakada izan daiteke, edo, larriagoa dena, atzerakada ekonomikoa edo errezesioa, BPGaren jaitsiera dakarrenean.\nKrisi ekonomikoak estrukturalak eta kointuralak izan daitezke. Krisiak estrukturalak epe luzerakoak dira eta egitura ekonomikoan dauden gabeziek eragindakoak dira (lege marko zurrunak, ezegonkortasun politiko iraunkorra, baliabide naturalen agortzea, ...) eta egiturazko erreformak eginez gainditzen dira. Beste batzuetan ordea krisiak koiunturalak dira, epe laburrekoak, xok edo ezusteko gertakari batek eragindakoak edo besterik gabe ziklo ekonomikoaren beherakadan suertatzeagatik gertatzen direnak. Marxisten ustez, kapitalismoan krisiak sistemikoak dira, hots sistema da berez krisirako joera duena edo horren bilakaeraren emaitza naturala da, mozkinaren tasaren beherakada dela eta, kapitalismoan gertatzen diren gero eta inbertsio handiagoen eta gainprodukzioak dakartzan deflazio edo prezio-beherakadaren ondorioz.\nPolitika ekonomiko antiziklikoa\nHamarkada galdua ekonomian hamarkada oso bat hartzen duten krisialdi ekonomikoak eta hazkunde ekonomiko eskaseko aroak izendatzeko erabiltzen den terminoa da. Bereziki esanahi hauekin erabiltzen da: Latinamerikako hamarkada galdua,…\nErrezesioa, atzerakada ekonomikoa edo atzeraldi ekonomikoa jarduera ekonomiko orokorrean gertatzen den gainbehera iraunkorra da, Barne Produktu Gordinean, errentan, enpleguan, industria ekoizpenean eta txikizkarien salmentan islatzen dena. Definizio horretan…\nZiklo ekonomikoak aldagai ekonomikoak jasotzen dituzten denbora serieetan ( enpresa, sektore edo eskualdeko ekoizpena, salmentak, inbertsioa, kontsumoa, eta abar, urte batzuetan zehar) gertatzen diren aldaketa gutxi gorabehera periodikoak…


Joxemiel Bidador hil da — dantzan.eus\nHemen zaude: Hasiera › Albisteak › Joxemiel Bidador hil da\nJoxemiel Bidador hil da\nDantzari, dantza ikertzaile eta euskaralari iruindarra hil da, buruko odol isuri baten ondorioz. Pasa den ostiralean izan zuen isuria eta egoera larrian izan da ordutik ospitalean, gaur azken hatsa hartu duen arte. 39 urte zituen Joxemiel Bidadorrek.\nJoxemiel Bidador idazle, euskara irakasle eta hizkuntzalaria izateaz gain, dantzari eta dantza ikertzaile garrantzitsua izan da. Dantzaren alorrean "Dantzaren erreforma Euskal Herrian" izan da haren lanik sendoena, baina horrez gain hamaika artikulu eta lanen egilea izan da. Azken aldian, Dantzariak aldizkariaren koordinazio lanetaz arduratzen zen. Iruñeko Duguna dantza taldearekin eta Iruñeko San Lorenzoko dantzariekin aritu da dantzan besteak beste.\n1970. urtean jaio zen Bidador Iruñean. Euskal Filologian lizentziatu zen eta euskara irakasle aritu zen lehen urteotan. Ondoren euskara eta literatura irakasle lanetan aritu da bigarren hezkuntzan. Idoia bikotearekin bi alaba zituen.\nDantzari kontuetan Duguna dantza taldean jardun zuen 10 urtez. Tarte batean zuzendari lanak bete zituen taldean. San Lorentzoko dantza taldearekin harreman handia izan zuen, eta azken urteotan batez ere talde honekin aritu da dantzan.\nGaztetatik nabarmendu zen Bidador dantza ikertzaile lanetan. 1993an, hogeitairu urterekin sinatu zuen dantzaren inguruko lehen ikerketa lan garrantzitsua, Cuadernos de Etnologia y Etnografia Navarra aldizkarian argitaratu zen "Materiales para una bibliografia sobre danza vasca". Gaur egun ere oso gida baliagarria da bibliografia hori euskal dantzaren inguruko ikerketak egiteko. Aldizkari horretan bertan argitaratu zituen ondoko urteetan bere zenbait lan, hain zuzen ere bere ikerketa mamitsuenen norabidea erakutsiko zutenak. Izan ere, eliz-gizonek dantzaren inguruan esandakoek toki asko hartu izan baitute bere lanetan.\nDantzaz gain, literatura eta hizkuntzalaritza lanak jorratu ditu Joxemiel Bidadorrek, eta azken urteotan Euskaltzaindiarentzat hainbat txosten egiten aritu da.\nDantza lan nagusiak\nZalantzarik gabe "Dantzaren erreforma Euskal Herrian" izan da Joxemiel Bidador-ek utzi digun lan mardulena. Miguel de Unamuno saiakera saria jaso zuen lan horrek 2005ean. XVI-XX. mende bitartean Euskal Herrian dantzaren inguruan elizgizonek esandakoen bilketa eta analisi lan zabala da lan hori.\nHorrez gain aipatzekoa da "Calendario de fiestas y danzas tradicionales en el País Vasco" lanean bera arduratu zela Nafarroako dantzen berri emateaz. Lan hori egiteko Nafarroako dantzen behaketa zehatza egin zuen 2000. urtean zehar eta horren berri emanez hitzaldi interesgarriak eskaini zituen.\nIkerketaz gain dibulgazioa ere jorratu zuen Bidadorrek. 2000-2002 urte bitartean Diario de Noticias de Navarra egunkarian dantzaren inguruko kolaborazio sorta mamitsu bat argitaratu zuen. Iruñeko San Lorenzoko dantzarien talde sorrera eta plazaratzean parte hartu zuen, eta haren berri emanez artikulu interesgarria argitaratu zuen Txistulari aldizkarian.\n2005. urtean, Nafarroako Dantzarien Biltzarrak antolatuta, bi hitzaldi eskaini zituen dantza taldeetako kideentzat Iruñean. Batetik, dantza taldeetako liburutegiaren inguruko hitzaldia eskaini zuen. Bestetik, Dantzaren erreforma Euskal Herrian lanaren sintesia egin zuen eta haren kronika irakur daiteke Iruñeko ferietan blogean. Azken urteotan, Euskal Dantzarien Biltzarraren "Dantzariak" aldizkariaren koordinazio lanak bere gain hartu zituen, eta berak gidatuta eta bere artikulu batzuekin argitaratu da 55. zenbakia.\nLiteratura eta filologia lanak\nDantzaz gain literatura eta filologia lanak egin ditu Joxemiel Bidadorrek bere ibilbidean. Euskal Idazleen Elkarteko kidea zen, eta euskal idazle klasikoeen inguruko hainbat artikulu idatzi zituen Euskaldunon Egunkarian, Nafarkaria gehigarrian hain zuzen ere. Euskaltzaindiaren Euskera aldizkarian, edo Eusko Ikaskuntzaren Fontes Linguae Vasconum eta RIEV aldizkarietan argitaratu izan ditu zientzia lanak. Materiales para una historia de la literatura vasca en Navarra (2004) lana izan du arlo honetako emaitzarik mardulena. Euskal Idazleen Elkartearen webgunean bere fitxan ikus daiteke egindako lanen zerrenda.\nAzken agurra martxoaren 3an, asteazkenean, arratsaldeko 16:30ean, Baternainen egingo zaio, eta martxoaren 4an, ostegunean, omenaldi zibila egingo zaio.\nBibliografia (dantza alorrekoak)\n1993. "Pedro Antonio Añibarro Aitaren Misionari euscalduna liburuan dantzei buruz dakartzan 66. eta 67. dotrinak bere adibideekin", Cuadernos de Etnología y Etnografía de Navarra, 61. zk., 13-40 orr.\n1993. "Materiales para una bibliografía sobre danza vasca", Cuadernos de Etnología y Etnografía de Navarra, 62. zk., 65-114 orr.\n1995. "Arte koreografikoaren semiotika baterako", Egan, 50. zk., 45-60 orr.\n1996. "Un edicto contra las danzas del obispo de Pamplona Juan Lorenzo Irigoyen Dutari (1769)", Cuadernos de Etnología y Etnografía de Navarra, 67. zk., 13-18 orr.\n1997. "El dominico Antonio Garcés a su paso por Euskal Herria y su opinión sobre la danza", Cuadernos de Etnología y Etnografía de Navarra n, 69. zk., 25-35 orr.\n1998. "Azpiazu y su descripción de las diversiones públicas de Guipúzcoa (1858)", Cuadernos de Etnología y Etnografía de Navarra , 72. zk., 285-306 orr.\n1999. "Las danzas de San Lorenzo de Pamplona", Txistulari, 180. zk., 9-13 orr.\n2004. Fdez. de Larrinoa (editor) eta beste autore batzuekin: Calendario de fiestas y danzas tradicionales en el País Vasco, Eusko Jaurlaritza, Gasteiz.\n2005. Dantzaren erreforma Euskal Herrian, Bilboko Udala, Bilbo.\n2006. "Bibliografia sobre danza vasca: la biblioteca básica del grupo", Dantzariak, 53, Euskal Dantzarien Biltzarra, Bilbo.\n2009. "El Corpus Christi pamplones". Dantzariak, 55, Euskal Dantzarien Biltzarra, Bilbo.\nMaskadeer buruzko bi ele, Zintzhilik, 6, 1991/03/01\nDanza tradicional y norte espiritual, Diario de Noticias, 2000/09/17\nLigeras reflexiones en torno al carnaval, Diario de Noticias, 2000/09/17\nLa prohibición de bailar, Diario de Noticias, 2001/02/11\nLauetan erdizka!, Diario de Noticias, 2001/04/21\nDe mayos y mayas, Diario de Noticias, 2001/05/13\nLos paloteados de Navarra, Diario de Noticias, 2001/06/17\nLa danza folklórica en Navarra, Diario de Noticias, 2001/10/14\nLos obispos y las danzas, Diario de Noticias, 2002/02/10\nEsteban Frauca y su 'Plato del día'. Diario de Noticias, 2002/02/18\nLa Fiesta Vasca de Villanueva de Arakil, Diario de Noticias, 2002/09/22\nBidador-en heriotzaren oihartzuna\nSustatu: Joxemiel Bidador hil da\nBerria: "Joxemiel Bidador idazle eta ikertzailea hil da"\nGara: "Joxemiel Bidador dantzari, ikertzaile eta idazlea hil da"\nEuskalerria Irratia: Joxemiel Bidador joan zaigu, gure arteko bat\nNabarreria: "Joxemiel Bidador zendu da"\nDuguna: Agur Joxemiel!\nOberena: "Bidador zendu da"\nArgia: Joxemiel Bidador idazlea hil da\nNoticias de Navarra: Fallece a los 39 años el filólogo, profesor e investigador Joxemiel Bidador\neitb.com: Joxemiel Bidador dantza ikertzailea hil da\nPamiela: Joxemiel Bidador dantzari, ikertzaile eta idazlea hil da\nNafardantza: Joxemiel Bidador hil da\nNafardantza: Joxemi: lagun bati eskutitza\nEuskofilia: Adio Joxemi\nBerria: Fito Rodriguez: Aio, jakintsu eta leial hori\nNoticias de Navarra: Emocionante despedida civil a Josemiel Bidador\nBerria: Kultur adar orok agurtu du Bidador\nYoutube-pamiela: Jose Angel Irigarairen hitzak\nBlog bat zabaldu dute Joxemiel-i buruzko oroitzapenak eta agur-mezuak bilduz:\nJoxemiel Bidador: Joan zaigu gure arteko bat\nZaldieroak Bidadorri eskaini dio martxoaren 4an Berrian argitaratu duen zinta:\nAsisko Urmenetak ere eskaini dio biñeta Argian:\nEskerrikasko zuzenketagatik Ekaitz. Aldatu dugu aipamen hori. Besarkada bat San Lorentzoko dantzari guztiei!\nagur eta eskerrik asko joxemi,beti bihotzea izango zaitut...\nDoluminak familia osoarendako! Ez adiorik Joxemiel!\nKolpe izugarria da. Euskal dantzei buruz gehien zekien lagunetako bat izateaz gain, lankidetzarako eta laguntzeko prest izaten zen beti Bidador. Dolumiñak eta besakarda handi bat familia, lagun eta dantzari-kide guztiei. oier.\nOhar ttiki bat. Zinez garrantzirik gabea, baina egiaren alde:\nEgunotan behin eta berriz anitz lekutan errepikatu bada ere, Joxemi ez zen San Lorentzoko dantzen sorreran partaide zuzen izan. Are gehiago, danzanteen estreinaldiko lehen alineazioan ez zegoen, denak baitziren orduan Iruña Taldeko dantzari. Egia da hasi eta segituan sartu zela eta geroztik lan bikaina egin duela (taldearen bilakaeran eragin handikoa izan da haren aportazioa). Sorreran egon ez arren, gaur egun era guztiz aktiboan hartzen zuen parte (esanen genuke gainontzeko taldeetan baino gehiago) eta hori gutxi aipatu izan da. Hortaz, bapateko galera hau arras bortitza izan da San Lorentzoko danzanteendako, ez hizkuntzalaria, edo ikertzailea joan delako soilik, baizik eta adiskidea, partaidea galdu dugulako. Ez da urtebete ere pasa Paternainen bildu ginenetik, edo Gaitero egunean Laguardiako karrikak dantzan zeharkatu genituenetik.\nDanzanteen hurrengo bilkurak dudarik gabe ez du ohi bezalako gozotasunik izanen, hutsune nabarmena izanen baitu.\nEkaitz San Lorentzoko Danzanteak\nDoluminak eta besarkada haundi bat bere familiari. Buru argi eta emankorra joan zaigu bapatean. Gogoan izanen zaitugu Joxemiel!! gurekin beti\nLan eskerga egin zuen Joxemielek Nafarroako idazle euskaldunen lan (gehienetan) ezezagunak ezagutarazte aldera. Horietako anitzen berri Egunkariaren NAFARKARIA gehigarrian eman zuen, "Klasiko bitxi, arront klasiko" atalean; badakit bertze gauza asko eta asko ere egin zituela, baina horregatik bakarrik gure heroien zerrendan tokitxoa merezi du.\nagur, eta ikusi arte


Charritton eta Minaberry omenduko ditu Euskaltzaindiak Sarako Biltzarrean\nHasiera Charritton eta Minaberry omenduko ditu Euskaltzaindiak Sarako Biltzarrean\nAurten, bi egunez egingo da 34. Idazleen Biltzarra, hain zuzen, Pazko igande eta astelehenean. Eta, urtero legez, Sarako polikiroldegian izango da Euskaltzaindia. Aldi honetan, 17an aurkeztuko ditu bere azken lanak, goiz partean (10:40).\nBatetik, Isabelle Echeverriak ondutako 'Piarres Larzabalen antzerkigintza: 1950-1982. Euskarazko antzerki identitatioaren paradigmak' liburua agertuko du jendaurrean Akademiak. Lartzabalen antzerkigintza sakonetik aztertzeaz gain, argitaratu gabeko bi antzerki-lan eskaintzen ditu liburu mardulak. Bestetik, Euskaltzaindiak bere hiztegi berriaren nondik norakoak aletuko ditu Saran.\n(Andres Urrutia, Jean Casenave eta Mathieu Bergé, iazko edizioan)\nAmaitzeko, 12:00etan, omenaldi bateratua egingo zaie azken hilabeteotan zendutako Piarres Charritton euskaltzain emerituari, Marie Jeanne Minaberry ohorezko euskaltzainari eta Hasier Etxeberria kazetariari.


Gipuzkoako txapelketa da Hernaniko bertso eskolaren hurrengo erronka - Kronika\nGipuzkoako txapelketa da Hernaniko bertso eskolaren hurrengo erronka\nIraullio Panttalone eskolako bederatzi bertsolari ari dira Gipuzkoa Bertsotan sailkapen fasean. Asier Azpirotz, Iker Ormazabal eta Eñaut Martikorena ondo hasi dira lehenengo fasean puntu sorta ederra bilduz.\nIraulio Iraulio Panttalone Bertso Eskolako hamaika bertsolarik eman du Gipuzkoako txapelketan izena. Jada hasi da Gipuzkoa Bertsotan, sailkapen fasea: aurreko asteburuan Asier Azpirotzek (329), Iker Ormazabalek (325) eta Eñaut Martikorenak (318) emaitza onak izan zituzten; Hernanin bizi den Joseba Agirre azkoitiarrak (255.5) ez hain ona. Datozen bi asteburutan kantatuko dute Iñaki Zelaia, Eli Pagola, Oier Iurramendi, Andoni Mujika eta Beñat Mujikak. Beñat Gaztelumendi, Unai Gaztelumendi eta Agin Rezola udazkenean jokatuko den Gipuzkoako txapelketarako sailkatuta daude.\nMaiatzeko fasean, 84 bertsolari arituko dira 14 saiotan. Bi multzotan banatu dituzte eta 34k lortuko dute Gipuzkoako Txapelketan lehiatzeko txartela, puntu gehien eskuratzen duten 17ak, multzo bakoitzetik. Beraz, 48ren artean jokatuko dute gero irailetik aurrera txapela, 34 horiek eta sailkatuta dauden beste 14k. Gai jartzaileak 15 dira eta 18 epaileen artean daude Iraulio Panttaloneko Bakarne Urreaga eta Amaia Otxotorena; baita Iñigo Legorburu Hernanin bizi den errenteriarra ere.\nEsan bezala bertso eskolako Eñaut Martikorena, Iker Ormazabal eta Asier Azpirotzek aukerak dituzte aurrera egiteko. A multzoan, orain arte kantatu duten 12 bertsolarietatik hirugarren dago Eñaut Martikorena, 318 punturekin. Esan bezala, beste bost saioa falta dira, 30 bertsolari, eta 17k soilik dute lekua. Multzo honetako Andoni Mujikak, maiatzaren 19an kantatuko du, 17:00etan, Errezilgo Herri Eskolan; Eli Pagola, Oier Iurramendi eta Beñat Mujikak Bergarako Seminarixuan, maiatzaren 25ean, 17:00etan.\nB multzoaren buruan dira Unai Muñoa eta Asier Azpiroz, 329 punturekin eta laugarrena da Iker Ormazabalek 325ekin. Multzo honetako Iñaki Zelaiak Donostiako Larratxo Kultur Etxean kantatuko du maiatzaren 25ean arratsaldeko 5etan.\nBerezitasun bat edo beste izango du txapelketak. Multzo bakoitzean egingo diren zazpi saioetako irabazleek ez dute zuzenean aurrera egingo, puntuaketa altuena lortzen duten 17 bertsolariek lortuko dute txartela, talde bakoitzean. Saioren bat, oro har, oso ona ateratzen bada, denak pasa daitezke eta kontrakoa ere gerta daiteke, saioren batetik denak kanpoan gelditzea.\nEgin beharreko lanei dagokionez, zortziko handian, ofizioan, batek jarritako egoeraren alde egin beharko du eta besteak aurka; aldiz, hamarreko txikian, kartzelan, binaka, biak egoera berean izango dira. Bakarka ere aritu beharko dira, bi bertso kantatu bakoitzak gai baten inguruan, nahi duten neurri eta doinuan. Zortziko txikian, ofizioan eta bi puntu erantzun. Bitxikeriekin jarraituz, egun berean bi saio egingo direnez, multzo bakoitzeko bat, gai berberak erabiliko dira bi saioetan.\nSailkapen faseko kanporaketetako sarrerak aretoetako leihatilan salduko dira egunean bertan 16:00etatik aurrera, 7 eurotan; bazkideek eta 6-16 urte arteko gazteek 5 euro ordainduko dituzte.\n«Epaitzea ez da zaila; ondo epaitzea bai»\nIrailetik prestatzen ari dira Txapelketako epaileak, kanporaketetan egoki puntuatzeko. Bertsolariek ahalegin haundia egiten dute eta prestaketa aldetik euren mailan egon nahi dute.\nTxapelketako epaile lan arduratsu eta ausartari heldu dio berriro Bakarne Urreaga hernaniarrak. Herriko bertsolari txapelketan probatu ondoren, 2003ko Gipuzkoako txapelketatik dabil zeregin horretan; 2009ko Euskal Herriko Txapelketa Nagusian epaile izan zen, Maialenek lehen txapela irabazi zuenean. Hurrengo bietan, ez, 2013 eta 2017an, juxtu bi alabak urte horietan jaio ziren eta. Tartean, Lizardi eta Orixe bezalako txapelketetan edota eskolartekoan jardun du. Bi urte barru, Txapelketan epaile izango ote den galdetuta, 2021ean «ikusten» egotea espero duela dio.\nIrailetik ari dira epaileak Gipuzkoako txapelketarako prestatzen, zeregin hori zaila ote den galdetuta Bakarne Urreagak aitortu du ez dela erraza: «nola esango nuke, berez, zenbaki bat jartzea ez da zaila, ondo egitea da zaila».\nDena den, badakit, zuen lana ez dela zenbakia jartzea soilik, lana egiten duzue aurretik...\nPrestakuntza handia eskatzen du; norberarena alde batetik, bertsolariak euren kantaera eta ezaugarriak ezagutu egin behar dira eta. Bestalde irizpideen orrazketa bat egiten dugu taldean, berrikusi, aztertu, eztabaidatu... noizean behin elkartzen gara bertsoaldiak entzun, puntuatu, eta, azken finean, prestatzeko.\nNoiztik ari zarete horretan...\nIrailean hasi ginen taldea elkartzen eta etxetik ere lan pixkat egiten dugu, on line.\nAurreko lan horren helburua zein da, zergatik egiten da?\nNire ustez, bertsolaritzak gero eta maila altuagoa dauka, ahalegin haundia egiten dute bertsolariek, eta guk ere prestakuntza aldetik euren mailan egon beharra daukagu, zor diegu hainbeste; epaile izatera ausartzea ere ez da gutxi.\nBai, baloratzekoa da... puntuek sortu ditzaketen haserreen gainetik, bertsolaritzak behar du epailearen figura ere...\nTxapelketek nire iritziz funtzio garrantzitsua dute bertsolaritzan eta mantendu nahi badira, beharrezkoak dira epaileak ere. Horregatik, bertsolariekiko eta beraien lanarekiko errespetuarengatik, gutxienez, saiatu behar, beraien lana ahalik eta ondoen baloratzen.\nIrizpideak aldiro eguneratzen dituzue, zerbait aipagarririk ba al da aspaldion?\nOrain erabiltzen ditugunak, duela urte batzuk idatzita daude Euskal Herri mailarako eta saiatzen gara herrialdetara egokitzen, hizkera aldetik esaterako. Berrikuntza haundirik ez da irizpideen aldetik. Batetik bertsolariak ematen duen mezua izaten da kontutan, eta bestetik nola ematen duen. Mezua, ahalik eta argiena, koherenteena, ahal bada topikoetatik urrundua, sinisgarria,... izan dadila; garai batean asko begiratzen zitzaion bukaerari, orain bertso osoari ere ematen zaio garrantzia. Ofizioan binaka ari direnean osotasunari, ez bakarrik elkarri erantzuteari, lana aurrera doan heinean, elementu berriak txartatzeari, bidea zabaldu edo ixteari, hizkera aldetik erabilitako erregistroari -agian egokia da hika egitea-, kantaerari, gorputz adierazpenari... denetarik da. Ikusleek ere gehiago begiratzen die horiei.\nBerrikuntzarik ba al da aurtengo Gipuzkoako txapelketan? Adibidez, bertsolariek pentsatzeko hartzen duten denboraren inguruan?\nDenborarena, ez da berrikuntza, baina bai, azkena finkatu zen irizpidea. Duela urte batzuk. Ikusi zelako, lehenago bapatekoagoak ote ziren bertsoak eta joera dagoela denbora gehiago hartzeko.\nBertso eskolen ondorioz...\nBai, izan daiteke, bertsolari asko berezkotik baino, naturaletik baino, beste nonbaitetik datozelako, eta ez diotelako azkartasunari hainbesteko garrantzirik ematen. Bapatekotasuna euste aldera, beharrezko zela ikusi zen.\nAzkartasuna saritu ala moteltasuna zigortu, zer egiten da?\nBiak. Epai irizpidetan zehaztuta daude zeintzuk diren mugak, zenbat denboratik aurrera zigortuko den; erlojuari begira egoten gara, horren zorrotz izan gabe, baina denbora pasatzean penalizatzen hasten gara. Aldi berean, muga hori baino dexente lehenago hasten direnak saritzen ditugu. Ahal dela saritzearen aldekoak gara, beti horren erraza ez den arren.\nBertsolariek nola hartzen dituzte irizpideak?\nOndo... txapelketaren aurretik bertsolariei ematen zaizkie, aukera ematen zaie eurek ere proposamenak egiteko eta irizpidetan parte hartzeko. Hala ere, oso gutxik parte hartzen dute.\nHori pentsatzen dugu. Gero, bat da irizpidea bera, eta bestea, horren aplikazioa. Hor dago subjektibotasuna. Denborarena oso erraza da, objektiboa, segundu kopurua neurtu daiteke, baina besteak ez.\nEpaile lanetan Amaia Otxotorena eta Iñigo Legorburu ere ari dira, ezta?\nMaiatzekoan hiruok gabiltza. Amaia berriagoa da. Iñigo, aldiz, gutxi gorabehera nirekin batera hasi zen. Lehenxeago edo geroxeago, baina bateratsu.\nZu zeu, uste dut, gero eta lasaiago sentituko zarela lan honetan, esperientziak laguntzen du, ezta?....\nBai, noski. Patxada ematen du, eta puntuaketan gora eta behera egiteko ausardia. Epaileei sarri egozten digute 5 eta 7 artean puntuatzen dugula, lehen kostatzen zitzaidan, baina orain ez, aurreko asteburuan 3.5a eta 8.5a jarri nituen.\n«Une onean dago bertsolaritza»\nEkainean utziko du Aritz Zerainek Bertsozale Elkarteko koordinatzaile orokor lana.\nHamabigarren urtea du Aritz Zerainek Bertsozale Elkartean Koordinatzaile. Bertsogintzaren lehen lerroan izan da, elkartearen eta bertsolaritzaren azken urteotako ?zabalkundea? zuzen zuzenean bizi; herrialdetako txapelketak, Euskal Herrikoa, eta beste hainbat jaialdi antolatzen aritu da, talde zabal baten laguntzarekin; hainbat gogoeta eta egitasmoetan parte hartu du, 2008 hasieran Hernaniko Kronika utzi eta Bertsozale Elkartera jo zuenetik. «Kronikan urte mordoxka egin eta gero aldatzeko momentu polita zela iruditu zitzaidan, eta 2008ko urtarrilean hasi nintzen Bertsozale elkartean»; ekainean pasatuko du lekukoa.\n«Ederra» izan da Aritz Zerainentzat, euskal kulturaren barruan, gizarte mugimendu erreferente nagusietakoan eta dimentsio haundia hartzen ari den proiektuan parte izatea. Pena ematen dio uzteak, baina aldi berean «arnasa» berreskuratuko du, «exijentzi eta ardura maila handia duen eta intentsitate haundia eskatzen dizun lana baita». Argi du bertsoaren munduan jarraituko duela, «orain bertsozale arrunt izatera itzuliko naiz berriz».\nKantatzera bueltatuko zara?\nHori jada zailagoa da, lagunarte mailan, bai; egia esan, faltan ere botatzen dut.\nUne onean uzten al duzu bertsolaritza?\nNik uste baietz, elkarteak 10-15 urtean behin egiten du azterketa soziologikoa eta azkenak hori esaten du, egoera onean dagoela, baina eskema batzuk aldatu beharrean; egokitze fase horretan gaude. Datuek esaten dute, sekula baino bertso saio gehiago dagoela, zale gehiago dabilela, eta horiek zerbait espezifikoaren bila dabiltzala ere bai. Zalea exijenteagoa da, eta bertsolarien eskaintza ere aldatu egin da; gero eta dibertsifikazio eta bertsolarien lanketa pertsonal haundiagoa dago, diskurtso berri asko etorri dira, beste diziplina batzuekin gero eta harreman sakonagoa dugu,... bertsolaritza, momentu interesgarrian dagoela uste dut.\nZeintzuk dira elkartearen erronka nagusiak?\nElkartearen helburu dira, bertsolaritza transmititzea eta aldiro eguneratzea. Hor sail nagusiak transmisioa bera, ekosistema osoa sortzea, batetik, eta orain arte sustapena deitu dioguna, bestetik, plaza, bertsogintza bera. Hor badu bertsolaritzak erronka polit bat, oraindik iritsi ez den kultur arloko esparruetara heltzeko. Bilakaera argia izan du, nekazal ingurutik hirietara zabaldu da, baina oraindik askorentzat euskaldun peto petoena da soilik. kultur munduan sail asko dauka irabazteko eta lan lerro bat horixe da...\nBertsolaritza ez dira bertsolariak bakarrik...\nLehendik ere bagenekien eta azterketa soziologikoak azpimarratu du... kultura, oro har, jendeak behar dituen sozializazio guneak dira, eta bertsolaritzak asko eskaintzen ditu. Bertso eskola da horietako bat. Bertan ez dira soilik bertsotan egiteko biltzen. Bertso eskolei funtzio sozial handia aitortzen zaie eta badute.\nZenbat lan egiten da bertsolariei begira eta zenbat bertsozaleei begira...\nOro har, dena bat da. hori da, elkartearen arrakasta handienetariko bat, bertsolariak eta bertsozaleak elkarrekin lan egitea, Hasiera hasieran eman zen eztabaida bat da hori, bertsolari elkartea zena bertsozale elkartea bihurtu zen. Eta mantentzen da oraindik. Bertsolariek parte hartze aktiboa dute eta bertsozaleek ere bai.\n12 urtean egindako zerbait nabarmendu nahi duzu? Zer izan da garrantzitsuena?\nFase bat burutu eta ziklo berri batean uzten dut; gogoeta estrategikoa eginda eta 12 urterako helburuak markatuta. 2hartu ere hala hartu nuen, 2006an egin zen gogoeta eta 2008 hasieran heldu nion lanari... zabalkunde zikloa zen hura, bertsolaritzaren beharrei erantzuteko; elkartea egiteko modu bat ere bai, egitura horizontalagoa emateko, ekipo bat egiteko elkarte barruan: Mintzola fundazioa sortu da, xenpelar dokumentazio zentroa indartu, sail ezberdinak bultzatu, ikerkuntza aktibatu, transmisio sarea ikaragarri zabaldu eta txapelketa berriak sortu, Iparraldekoa esaterako. Gauza batekin geratu baino uste dut fase osoa izan dela garrantzitsu eta zabalkunde horri ondo erantzun zaiola...\nHernaniko bertso eskola nola ikusten duzu?\nHernaniko bertso eskola beti dago ondo, kopuruz, mailaz eta mugimenduz. Gipuzkoa bertsotan txapelketan ere ondo hasi dira.\nGai jartzaile ere aritzen zara?\nGustatzen zait, izan daiteke mikrofono edo oholtza gosea asetzeko aukera polita.\nTabernetakoan marka ona daukazu: bi aldiz atera eta bitan irabazi... Ze oroitzapen duzu?\nPolita. Bertso munduan sartzeko ate bat izan zen. Ordura arte lagunartean aritzen nintzen inoiz plazan kantatuko nuenik pentsatu gabe. Gero Osinaldetik deitu zidaten, bertso eskolan hasi, Unai eta Irazu ezagutu, kronika elkarrekin sortu,... ibilbidearen hasiera izan zen. Askotan pentsatu izan dut, han kantatu ez banu... Zer pentsatu haundia ematen du horrek.


Nor gara? | Gazteak ekinzale Gipuzkoa ekintzaile egiteko\nGAZTE EKINZALE (GAZE) programa 2008an sortu zen, eta Gipuzkoako Lurralde Historikoko goi-hezkuntzako ikasleen artean (UPV/EHU, Mondragon Unibertsitatea, Deusto, TECNUN eta TKNIKA) kultura ekintzailea sustatzea du helburu. Helburu hori betetzeko, hainbat esku-hartze gauzatzen dira GAZE programaren barruan:\nSentsibilizazioa garatzeko jarduerak goi-hezkuntzako ikasleek osatutako gizarte-sare batetik abiatuz.\nEkimenaren zentzuarekin eta ekintzailetzarekin lotutako konpetentzien curriculum-inkardinazioari dagozkion esku-hartzeak.\nGAZE programa eta ekimenaren zentzua goi-hezkuntzan ebaluatzeko jarduerak.\nGipuzkoako Foru Aldundiko Berrikuntzako, Landa Garapeneko eta Turismoko Departamentuak bultzatzen du GAZE, eta gure lurraldeko 5 erakundek parte hartzen dute bertan: Euskal Herriko Unibertsitateak (UPV/EHU), Mondragon Unibertsitateak (MU), TECNUN Ingeniarien Goi Mailako Eskolak, Deustuko Unibertsitateak eta TKNIKA lanbide heziketarako sareak.\nPartaidetza, pluraltasuna, konpetentziak eta kultura; lau dimentsio horien baitan egituratzen da GAZE programa, gobernantzaren oinarrizko printzipioen arabera kudeatzen dena.\nSentsibilizazioa eragin eta programaren barnean egiten diren jarduerak ezagutzera emateko lanabes gisa, bloga jarri genuen abian. Blog honetan aurkituko dituzuen edukiak, GAZErekin Lankidetzan ekimenean parte hartzen duten ikasleek prestatzen dituzte, egitasmo honen Idazkaritza Teknikoan lan egiten duten profesionalen laguntzarekin, betiere.\nEuskal Herriko Unibertsitatearen (UPV/EHU), Mondragon Unibertsitatearen (MU), TECNUN Ingeniarien Goi Mailako Eskolaren, Deustuko Unibertsitatearen eta TKNIKAren elkarlanaren emaitza da GAZEmartxan proiektua.\nGipuzkoa ekintzaileagoa egin nahi dugun hainbat ikaslek osatzen dugu GAZE. Proiektu honetan, gazteak gara protagonistak. Gure artean bildu eta buru-belarri aritzen gara, besteak beste, ekintzailetza sustatzen, zuen proposamenak jasotzen eta, batez ere, harremanak egiten, tartean lagun pila bat. Gure asmoa sare sozial bat eratzea da, bertan, Gipuzkoa ekintzaileagoa irudikatzen duen edonork parte har dezan.\nAlor eta giro ezberdinetatik gatoz: bai unibertsitatetik (Biologia, Arkitektura, Psikologia, Gizarte Hezkuntza, Informatika, Ingeniaritza…), bai formakuntza zikloetatik (Diseinu Grafikoa, Administraritza eta Finantzak…). Gure artean denetik dago: ideologia, pentsaera eta janzkera guztietakoak; ikasle finak, alferrontziak, marrazoak, iraultzaileak, printzesak eta igel berdeak ere bai. Guztiak batzen gaituena gure ideiak gauzatzea erraztuko digun herrialde batean bizitzeko gogoa da.\nGure inguru akademikoan jarrera ekintzailea hedatu nahi dugun pertsona proaktiboak garela esan genezake, hortaz.\nEkintzailetzari buruz gure iritzia hau da:\n– Ekintzaile izatea iniziatiba edukitzea da eta, bide batez, gure bizitzaren protagonistak gu geu izatea.\n– Pertsona guztiak izan gaitezke ekintzaile, eta ekintzaile izateko modu asko daude.\n– Ekintzailetza, ideiak gauzatzea da, eta ekinez ideia berriak asmatzea.\n– Ekintzaile izateko, ezinbestekoa da harremanak egitea eta sare sozialak eratzea.\n– Ekintzaile izateak pauso bat aurrera ematea eskatzen du.\nElkartu eta hitz eginez. Gure ikastegietara joaten gara eta bertan antolatzen dugu gure lana. Sare sozialak sortzen ditugu eta zer egin zehazten dugu. GAZEn guztiok dugu toki bat, zereginen bat edo arduraren bat. Batzuetan errazagoa izaten da, beste batzuetan hainbat oztopori aurre egin behar izaten diegu… baina aurrera egiten dugu.\nErabiltzen dugun formula oso sinplea da: jende ezberdina elkarrekin lanean jartzen dugu. Ingeniariak filosofoekin, pertsona ‘karratuak’ artistekin… Sinergia, berez, sortzailea dela uste dugu, eta sormenak balio erantsia ematen diola egiten dugun lanari.\nProposamenak jasotzeko, berriz, e-mail bat (gaztekinzale@gmail.com) eta telefono bat (943 018421) helaraziko dizkizuegu.\nAntolatzen ditugun ekitaldietan, proposamenak jasotzeko tarte bat ireki ohi dugu. Proposamen horiekin txosten bat egin ondoren, Gipuzkoako Foru Aldundiari aurkeztu genion. Arduradun politikoei frogatu nahi diegu Gipuzkoako kultura ekintzaileak bultzada bat behar duela eta eskakizun horren atzean goi-mailako ikasleria dagoela.\nProfil ezberdinetako jendea ezagutu nahi dugu. Proiektuak elkarrekin gauzatu ahal izateko sare sozial bat osatu nahi dugu horiekin. Lurralde hobea eraiki nahi dugu, eta helburu horrekin ari gara, proposamenak egiten, erabakiak hartzen, ekiten…


Sabin Etxea euskal gazteentzako kontzertu areto bilakatuko da larunbat gauean. Sarrera doakoa izango da eta musika eta dibertsioa eskainiko dira.\n29 Azaroa 2017 | EBB\n“280 karakterretan NEXT zer den adierazi beharko banu, nik esango nuke NEXT EAJren barruan eman den prozesua dela, gure gazteriari gehiago eta hobeto entzuteko. NEXT ez dugu egin guk gehiago hitz egiteko, gehiago entzuteko baino. NEXT da gazteei entzuteko molde berria, eurak izan daitezela beren geroa pentsatu eta erabakiko dutenak. Hori da NEXT, gazteak eta etorkizuna”. Txio honekin definitu du Mireia Zarate, Euzkadi Buru Batzarreko idazkari andreak NEXT proiektu berria: EAJ-PNVren baitan sortu den prozesua, zeinetan alderdi osoak parte hartuko duen, euskal gazteei entzuteko eta beren ahalduntzea bultzatzeko. Proiektu honetan inplikatuko dira alderdi honek gobernu erantzukizunak dituen erakunde guztietako herri ordezkariak eta urrutien kokatuta dagoen herriko Uri Buru Batzarra; Lehendakariarengandik hasita eta herri txikieneko zinegotziarenganaino. “Ez dugu atzera egingo”, esan du Zaratek Sabin Etxean prozesua aurkezteko egin den prentsaurrekoan.\nNEXT EBBren gidaritzapean azken hiru urteotan garatu den prozesuaren fruitua da, eta datorren larunbatean borobilduko da Sabin Etxean egingo den jai ikusgarri eta apartarekin. Hausnarketa prozesua 2014 urtean hasi zen. “Une hartan ez genekien urrats gehiago emango genituen eta, are gutxiago, egitasmoak izenik izango ote zuen. Argi genuen gauza zen etorkizuneko politika ezin dela eraiki geroaren protagonistak izango direnekin kontatu gabe: gaurko emakume eta gizon gazteak. Unibertsitatera edo Lanbide Heziketara sartu berri diren pertsonak, ikasketak amaitzear dituztenak, lehen lan esperientziak bizi dituztenak eta epe laburrean beren etorkizuna baldintzatuko duten erabaki garrantzitsuak hartu beharko dituztela ikusten ari direnak.\nBeren bizimodua baldintzatuko duten galdera guztiak hasi zitzaizkigun dantzan alderdi barruan. Zer nolako lana egingo dute? Hemen egiteko modurik izango ote dute? Zenbat urterekin emantzipatuko dira? Etxebizitza propioa eskuratu ahal izango dute? Zer harreman dute politikarekin? Beren bizimodua hobetzeko tresna izan daitekeela uste dute? Nola ikusten gaituzte? EAJ-PNVrekin hitz egiteko prest daude, elkarrekin, beren etorkizuna eraiki dezagun?”, azaldu du Zaratek ha explicado Zarate. “Ekinean jarri ginen. Euskadiko gazteen iritziak eta eguneroko bizimoduan beraiekin harremanetan dauden pertsonen irizpideak ezagutzeari ekin genion. Aurretik sekula ez bezala egiteko prest geunden: sakontasunez, zorroztasunez eta lagungarri izateko borondatearekin. Entzuten geniela erakutsi nahi genien eta, gainera, identifikatu zizkiguten eskari,beharrizan eta kezketan oinarritutako erantzun politikoak eskainiko genizkiela hitzeman genien. Beren kezka eta ardurak, ez beste batzuenak. Horixe zen erronka”, gaineratu du. Elkarrizketak egin ziren 250etik gora pertsonarekin,lantaldeak antolatu ziren eta Jokoaren Teorian oinarritutako hainbat dinamika egin ziren (Lego, Post-it,…) eta euskal gazteriak politika nola ikusten duten eta beren lehentasunak ezagutzeko ikerketak egin ziren, eta milaka orduko elkarrizketen eta hausnarketen emaitza gisa sortu da NEXT.\nNext EAJ-PNV osoa inplikatzen duen prozesua da. Gobernu ardurak ditugun erakundeetatik hasita eta urrutien kokatuta dagoen herriko Uri Buru Batzarreraino. Hau da, Alderdi hau osatzen dugun emakume eta gizon guztiok gara beharrezko. Guztiok parte hartu beharko dugu prozesu honetan. Nola? Gazteei entzunaz, eurak dauden tokietara joanaz, gazteekin kalitatezko elkarrizketa eraikitzaileak izanaz, beren ilusio eta ardurak aintzat hartuaz, emakume eta gizonen arteko berdintasunaren aldeko borroka gaurko eta biharko eragile eraldatzaile bihurtuaz, lehenengo hitza euskaraz esanaz. Orain arte hori dena egin izan badugu, are sendotasun handiagoarekin egin beharko dugu. Hori da NEXT.\nNEXT fisikoa eta birtuala da, NEXT institutuan, liburutegian eta lokalean egongo da, eta Instagram, Youtube edo Facebook-en egongo da. Harreman zuzena lehenetsiko dugu, solaskideari aurpegira begiratzeak ezin duelako ezerk ordezkatu eta benetan eraldatzailea delako. Gazteekin kontaktatuko dugu beraiek elkartzen diren tokietan, beren eskariak adieraziko nahi dizkiguten eta beren etorkizuna eraiki nahi duten gazteak dauden tokiraino iritsiko gara. Eta NEXT gizarte sareetan ere egongo da, euskal gazteriaren topaguneetako bat delako. Entzun nahi diegu eta gauzak argi eta garbi esan diezazkiguten. Horrela gerta dadin, hainbat kanal digital sortu ditugu beren eskariei zuzenean erantzun ahal izateko, EBBKo kide batek, foru diputatu batek edo zinegotzi batek. Eta erantzun horiek albait arinen emateko,jakina. Halaber, nexteuskadi.eus web gunea egin dugu Nexten helburuak eta asmoak azaltzeko. Kezkak,ideiak eta eskariak bertara bidali ahal izango dira eta hortik monitorizatuko dugu gure gizarte sareetako aktibitatea. Elkarrizketa horiek Instagram, Facebook, Twitter, Youtube eta Whatsapp gizarte sareetan bideratuko dira.\nNext proiektuaren helburu nagusia da prozesu hau proposamen eta irtenbide politiko konkretuetan gauza dadila eta proiektu horiek gazteen beharrizan eta eskarietan oinarrituta egon daitezela. Proposamen eta irtenbide horiek guztiak EAJ-PNVk jasoko ditu eta praktikan jarriko ditu bere barne funtzionamenduan eta euskal erakundeetan garatzen duen jardun politikoan. EAJ-PNVren eta etorkizuneko protagonistak izango direnen artean eginiko politika izango da.\nNext abian dago, ON dago. Next EAJ-PNVren agendaren parte bihurtu den proiektua da.Proiektu estrategikoa, egunez egun monitorizatu eta bultzatuko duguna eta edukiz beteko duguna. Ulertu dugu biharko politikak ezin direla pentsatu politika horiek garatu beharko dituztenekin batera joan barik. EAJ-PNVren oinarrizko tresna elkarrizketa izan da beti. Next egitasmo honekin, gure asmo eta konpromiso nagusia izango da Euskadiko emakume eta gizon gazteei entzutea, haiekin hitz egitea. Hitz egin dezagun zuzenean.Guztiekin, bakoitzarekin. Hori da Next.\nNext larunbatean, abenduak 2, abiaraziko dugu Sabin Etxe barruan egingo den jai handiarekin, asteburu berean eraikinak bere 25. urteurrena ospatuko duelarik. Ostiral arratsaldean gizarteko eragileei harrera ekitaldia eta mapping ikuskizuna eskainiko zaie; larunbat goizean ate irekien jardunaldia egingo da alderdikideentzat eta hiritargoarentzat. Eta larunbat gauean gazteentzat erreserbatutako momentua iritsiko da: NEXT jai handia. Ateak 21:00etan zabalduko dira (doako sarrera) bertara sartu, dibertitu eta, jakina, hitz egiteko prest dagoen edonorentzat. Ikuskizuna izatea nahi dugunez, gure areto nagusia eraldatuko dugu 300 pertsona hartzeko kontzertu aretoa izan dadin. Larunbat gauean El Mentón de Fogarty eta Berta Bitttersweet-en musika entzungo dugu, Bocabeats Comedia taldekoekin dibertituko gara eta Das deben eta Mr Kul DJ-en energia sentituko dugu. Kanpoan food-truck bat jarriko da eta taberna zabalik egongo da jaiak iraun bitartean.


Inprimatu orria - MUNDU GALDUA 1.DENBORALDIA [MG][22/22]\nIgoerak => Irudi errealeko telesailak => Erorita => Gaiaren sortzailea: Taichisan Noiz: 2008ko Uztailaren 21a, 11:25:29\nIzenburua: MUNDU GALDUA 1.DENBORALDIA [MG][22/22]\nEgilea: Taichisan Noiz: 2008ko Uztailaren 21a, 11:25:29\nIzenburu Originala: Sir Arthur Conan Doyle´s THE LOST WORLD\nAtal kopurua: 66\nNazionalitatea: Britain handia\nLEHEN 4 ATALAK (2020 apirilean igo barriak)\n[Euskal-Encodings] MUNDU GALDUA - 1x01 - 1x02 - Pilotua [DVB-RIP].-1,8Gb\n[Euskal-Encodings] MUNDU GALDUA - 1x03- Gizakia ala gehiago [DVB-RIP].-.1Gb\n[Euskal-Encodings] MUNDU GALDUA - 1x04- Nektarra [DVB-RIP].-.B 1Gb\n[Euskal-Encodings] MUNDU GALDUA - 1x01 - 1x02 - Pilotua [DVB-RIP].-.By Taichisan.avi 829.4 MB\n[Euskal-Encodings] MUNDU GALDUA - 1x03- Gizakia ala gehiago [DVB-RIP].-.By Taichisan.avi 392.5 MB\n[Euskal-Encodings] MUNDU GALDUA - 1x04- Nektarra [DVB-RIP].-.By Taichisan.avi 389.4 MB\n[Euskal-Encodings] MUNDU GALDUA - 1x05- Lehize beldurgarria [DVB-RIP].-.By Taichisan.avi 385.6 MB\n[Euskal-Encodings] MUNDU GALDUA - 1x06- Salbamena [DVB-RIP].-.By Taichisan.avi 383.5 MB\n[Euskal-Encodings] MUNDU GALDUA - 1x07- Odol egarria [DVB-RIP].-.By Taichisan.avi 383.6 MB\n[Euskal-Encodings] MUNDU GALDUA - 1x08- Denboraz kampo [DVB-RIP].-.By Taichisan.avi 384.6 MB\n[Euskal-Encodings] MUNDU GALDUA - 1x09- Paradisu berria [DVB-RIP].-.By Taichisan.avi 373.8 MB\n[Euskal-Encodings] MUNDU GALDUA - 1x10- Piztia aldean [DVD-RIP].-.By Taichisan.avi 350.4 MB\n[Euskal-Encodings] MUNDU GALDUA - 1x11- Mehatzeko gizakiak [DVB-RIP].-.By Taichisan.avi 374.1 MB\n[Euskal-Encodings] MUNDU GALDUA - 1x12- Ezkaintza [DVB-RIP].-.By Taichisan.avi 382.0 MB\n[Euskal-Encodings] MUNDU GALDUA - 1x13- Jainkoen zibilizazioa [DVB-RIP].-.By Taichisan.avi 414.4 MB\n[Euskal-Encodings] MUNDU GALDUA - 1x14- Kamelot [DVB-RIP].-.By Taichisan.avi 381.3 MB\n[Euskal-Encodings] MUNDU GALDUA - 1x15- Aukera naturala [DVD-RIP].-.By Taichisan.avi 517.0 MB\n[Euskal-Encodings] MUNDU GALDUA - 1x16- Behin eta berriz [DVB-RIP].-.By Taichisan.avi 373.7 MB\n[Euskal-Encodings] MUNDU GALDUA - 1x17- Aita maitea [DVB-RIP].-.By Taichisan.avi 373.6 MB\n[Euskal-Encodings] MUNDU GALDUA - 1x18- Boterea [DVB-RIP].-.By Taichisan.avi 383.2 MB\n[Euskal-Encodings] MUNDU GALDUA - 1x19- Profezia [DVB-RIP].-.By Taichisan.avi 383.6 MB\n[Euskal-Encodings] MUNDU GALDUA - 1x20- Berpizkundea [DVB-RIP].-.By Taichisan.avi 384.1 MB\n[Euskal-Encodings] MUNDU GALDUA - 1x21- Aukeratuak [DVB-RIP].-.By Taichisan.avi 383.3 MB\n[Euskal-Encodings] MUNDU GALDUA - 1x22- Barbaroak [DVB-RIP].-.By Taichisan.avi 384.0 MB\nIzenburua: Er: [MEGAUPLOAD] MUNDU GALDUA 1.DENBORALDIA [04/22]\nEgilea: Taichisan Noiz: 2009ko Otsailaren 07a, 11:39:55\nAupa guztioi, Justizia amaitu ta orain MUNDU GALDUAren txanda da^^.\nBai, ikusten duzuenez prioritatea emoten nabil irudi errealeko telesailei zeren nire ustez animazio gehiegi dekogu ta irudi erreal eskax.\nEsan beharra daukat Releasea izatez DVB-Rip dela atal bat izan ezik arazoak izan nituen eta, ta DVD-Rip amerikarrekin eginda dago(baino openinga askoz ere txikiagoa da taazelako mobidar bersinkronizatzekoXD).\nbueno, espero dut gustoko izatea, aio! :holas:\nIzenburua: Er: [MEGAUPLOAD] MUNDU GALDUA 1.DENBORALDIA [09/22]\nEgilea: Taichisan Noiz: 2009ko Otsailaren 10a, 19:17:19\n9.atalerarte dituzue eskuragarri ;tximuzoro\nIzenburua: Er: [MEGAUPLOAD] MUNDU GALDUA 1.DENBORALDIA [13/22]\nEgilea: Taichisan Noiz: 2009ko Otsailaren 11a, 07:57:14\nLanera jun aurretik 4 atal gehiago, honekin 13.atalerarte igota, laster gehiago aio!\nIzenburua: Er: [MEGAUPLOAD] MUNDU GALDUA 1.DENBORALDIA [19/22]\nEgilea: Taichisan Noiz: 2009ko Otsailaren 13a, 07:46:20\nOkinak bezela, goizean goiz dakart labetik ateratako 6 atal berri, zuen dastamen finerako :silba:\nIzenburua: Er: [MEGAUPLOAD] MUNDU GALDUA 1.DENBORALDIA [21/21]\nEgilea: Taichisan Noiz: 2009ko Otsailaren 14a, 11:28:53\nMundu Galdua telesaila amaituta, eskertuko nuke AKET ez ezik, jaisten duzuen beste guztiok behintzat zerbait esatea jakiteko aportazioa eskertzekoa izan den ala zer,....zeren nik segituko dut material mordoa igotzen, baino jakin ezazue lan fina nagoela beti egiten zuentzako azken finean eh? :silba: orduan eskertuko nuke zuen gustuak espresatzeaz aparte jakinaraztea niri gutxigorabehera ze jaisten duzuen(dragoi bola eta one piecez aparte noskiXD).\nAIO TA URRENARTE!\nEgilea: AKET Noiz: 2009ko Otsailaren 22a, 10:50:22\nNoski aportazo bikaina dela, baina guztira 22 atal dira,ez? ala bigarren denboraldia bota dute?\nEgilea: Taichisan Noiz: 2009ko Otsailaren 22a, 12:23:25\nBa auze da behintzat beti emititu dituzten atalok ze ni 3. pasean den denak hartu nituen, ez dakit beste atalen bat egongo den hortik baino begiratuko det bada ez bada.\nDena den zuk grabatuta dituzu ia denak ezta? begiratu porseakaso grabatutako azkenaren izena ta ikusiko degu.\nBigarren denboraldirik euskaratuta ez da inoiz egongoXD\nEgilea: AKET Noiz: 2009ko Otsailaren 23a, 13:21:32\n22atala ba daukat urrengo egunean utziko dizut.\nIzenburua: Er: [MEGAUPLOAD] MUNDU GALDUA 1.DENBORALDIA [22/22]\nEgilea: Taichisan Noiz: 2009ko Urriaren 24a, 00:21:58\nAspaldiko partez mundu galduaren azken atala duzue hemen.\nIzenburua: Re: [MEGAUPLOAD] MUNDU GALDUA 1.DENBORALDIA [22/22]\nEgilea: GS Noiz: 2010ko Ekainaren 07a, 01:17:49\nAnitz esker! Nire ustez Sheenarekin batera mende honetan ETBk eman duen serierik onena.\nIzenburua: Er: [MEGAUPLOAD] MUNDU GALDUA 1.DENBORALDIA [07/22]\nEgilea: Taichisan Noiz: 2012ko Martxoaren 27a, 00:50:57\nLehen 7 atalak berigotak.\nIzenburua: Er: MUNDU GALDUA 1.DENBORALDIA [MF][19/22]\nEgilea: Taichisan Noiz: 2012ko Martxoaren 31a, 00:54:53\n19.atalerarte igota, laster telesaila bukatuta egongo da!\nIzenburua: Er: MUNDU GALDUA 1.DENBORALDIA [MF][22/22]\nEgilea: Taichisan Noiz: 2012ko Apirilaren 02a, 10:39:34\nIzenburua: Er: MUNDU GALDUA 1.DENBORALDIA [MG][22/22]\nEgilea: Taichisan Noiz: 2014ko Martxoaren 19a, 09:15:56\nAspaldiko partez Mundu Galdua berrigota Megan!\nEgilea: zumarra Noiz: 2014ko Martxoaren 19a, 13:36:10\nA ze abiadura duzuna igotzen.... :ahozabal: :ahozabal: :osopozik: :osopozik:\nEgilea: SonGorka4 Noiz: 2014ko Apirilaren 26a, 12:03:18\njesten, milesker! :osopozik:\nIzenburua: Er: Re: [MEGAUPLOAD] MUNDU GALDUA 1.DENBORALDIA [22/22]\nEgilea: oiemarzub@gmail.com Noiz: 2016ko Martxoaren 22a, 14:57:00\nAipamenaren egilea: GS Noiz: 2010ko Ekainaren 07a, 01:17:49\nNik ere hori uste dut\nEgilea: GS Noiz: 2016ko Martxoaren 23a, 00:38:28\nAipamenaren egilea: oiemarzub@gmail.com Noiz: 2016ko Martxoaren 22a, 14:57:00\nAbenturazko serie bikainak, eta bai Sheenaren Gena Lee Nolin bai Mundu galduaren Jennifer O´dell oso ikusgarriak. Dena den nahiago dut Mundu galdua, lehenengo guda mundialaren arropekin jantzita eta zientza fikzionezko gaietan sartuta. 2009an beste serie on bat bota zuten, Banpiroen kronikak, zoritxarrez oraindik hemen inork igo ez duena.\nEgilea: baronluigi Noiz: 2016ko Apirilaren 14a, 00:00:57\nNorbaitek berrigotzerik bai?\nIzenburua: Re: MUNDU GALDUA 1.DENBORALDIA [MG][22/22]\nEgilea: Arsenicum Noiz: 2019ko Azaroaren 05a, 11:45:42\nBa al du norbaitek?\nEgilea: Josu Etx Noiz: 2020ko Apirilaren 16a, 17:43:26\nEgilea: Artadi Noiz: 2020ko Apirilaren 19a, 08:02:45\nAipamenaren egilea: baronluigi Noiz: 2016ko Apirilaren 14a, 00:00:57 Norbaitek berrigotzerik bai?\nLehen 4 atalak PREST barriro\nEgilea: baronluigi Noiz: 2020ko Maiatzaren 05a, 13:48:25\nAipamenaren egilea: Artadi Noiz: 2020ko Apirilaren 19a, 08:02:45\nEskerrik asko. Amazon prime videon, iaz 3 denboraldiak igo zituzten gaztelaniaz.


Affoux - Wikipedia, entziklopedia askea.\nAffoux Frantziako udalerria da, Rhône departamenduan dagoena, Auvernia-Rhône-Alpeak eskualdean. 2013an 315 biztanle zituen.\nMichel DEGRANDI (2014-2020)\n45° 50′ 42″ N, 4° 24′ 12″ E / 45.845°N,4.4033°E / 45.845; 4.4033Koordenatuak: 45° 50′ 42″ N, 4° 24′ 12″ E / 45.845°N,4.4033°E / 45.845; 4.4033\nSaint-Marcel-l'Éclairé, Saint-Forgeux, Villechenève, Violay eta Montrottier\n2007an Affoux udalerrian erroldatutako biztanleak 315 ziren. Familiak 113 ziren, horien artean 20 pertsona bakarrekoak ziren (16 bakarrik bizi ziren gizonak eta 4 bakarrik bizi ziren emakumeak), 23 seme-alabarik gabeko familiak ziren, 51 seme-alabak dituzten bikoteak ziren eta 19 seme-alabak dituzten guraso-bakarreko familiak ziren.\n2007an 144 etxebizitza zeuden, 114 familiaren etxebizitza nagusia ziren, 20 bigarren erresidentzia ziren eta 10 hutsik zeuden. 141 etxeak ziren eta 3 apartamentuak ziren. 114 etxebizitza nagusietatik 96 bere jabearen bizilekua ziren, 16 alokairuan okupaturik zeuden eta 2 doan lagata zeuden; 2 etxek bi gela zituzten, 11 etxek hiru zituzten, 32 etxek lau zituzten eta 69 etxek bost zituzten. 93 etxek euren parking plaza propioa zuten azpian. 43 etxetan ibilgailu bat zegoen eta 67 etxetan bat baino gehiago zituzten.\nAffoux udalerriko biztanleria-piramidea 2009an .\n2007an lan egiteko adina zuten pertsonak 201 ziren, horien artean 161 aktiboak ziren eta 40 inaktiboak ziren. 161 pertsona aktiboetatik 158 lanean zeuden (86 gizon eta 72 emakume) eta 3 langabezian zeuden (3 emakume eta 3 emakume). 40 pertsona inaktiboetatik 10 erretiraturik zeuden, 23 ikasten zeuden eta 7 "bestelako inaktibo" gisa sailkaturik zeuden.\n2009an Affoux udalerrian 116 unitate fiskal zeuden, 330 pertsonek osaturik. Pertsona bakoitzeko diru-sarrera fiskalaren mediana urteko 18.968 euro zen.\n2007an zeuden 7 komertzioetatik, 1 erauzte enpresa zen, 1 eraikuntza enpresa zen, 2 ibilgailuen saltze eta konpontze enpresak ziren, 2 ostalaritza eta jatetxe enpresak ziren eta 1 zerbitzu enpresa zen.\n2000. urtean Affoux udalerrian 14 nekazaritza-ustiategi zeuden, 420 hektarea erabiltzen.\nVillechenève (3,6 km)\nViolay (3,7 km)\nSaint-Marcel-l'Éclairé (4,1 km)\nJoux (5,3 km)\nSaint-Forgeux (5,9 km)\nLongessaigne (6,1 km)\nTarare (6,2 km)\nMontchal (7,2 km)\nSainte-Agathe-en-Donzy (7,5 km)\nPontcharra-sur-Turdine (7,5 km)\nPanissières (7,6 km)\nMontrottier (7,8 km)


Gosaldu ta gero, abeslari ta ameslari, amurraiak arrapatzen ibili naiz lo kuluxkada batean. Eta on egin dit lo pizka bat egiteak, nekaturik bai nengoen.\nBart mahats aihen motxikinez goraino utzitako hautsontziak garbitu, jai egunetako arropak jantzi (mahats orri bat eta txapel berria), eta Olazaharrera joan naiz lehenbizi.\nEguna zabalduta egon da etxetik atera naizenean, eta poztasun berri bat sortu dit bihotzean une berriaren lehenengo argi ilunberak.\nBidean nindoalarik, eguzkia agertu da ortze makurtuaren barrenetik. Eta, berehalaxe, kuadru inpresionista bat egin dut.\n«Urtarrilako eguzki gazte ta lotsorra esnatu da. Eta arrausi sakon ta luze bat egin ondoren, jeiki, ta, erdi lotan, begiak ireki ezinik, lainozko gela batera sartu da. Arpegia garbitzen ari da, orain, errainuzko ontzi batean; arpegia garbitzen, hamabost urteko neska baten ahalke, begirune ta eratasunez. Oilarrak eta elizako kanpai-dangadak ate joka dabilkioz. Basoak, arboladiak, landak, soroak, etxeak, abereak eta gizonak zain dagoz... Ba dator, oraintxe dator eguzkia. Bere ile mataza beilegiak sorgin-orratzez lotu, ta ba dator lurrera eguzkia. Laino artetik, arte murriztu ta ziztrinen barna, zeharka dator; etorri da. Eta maitekiro musukatzen du bere ama lurra, ta kolore berriz jantzi. Auxe benetan bat-bateko bizitazun ta apaindurizko ikuskizun harrigarri, neguaren loan!».\nEtxe bete jende aurkitu dut Olazaharren. Jakina: holako orduetan prest jendea zerbait egiten laguntzeko; baita etxe inguruetan eta etxe barruetan ikuska ihardukitzeko ere, oker eta gaizki edo zuzen eta ongi dagoen zerbaitetan begiak pozez edo inbidiz jartzeko.\nZerraldo batean sartu dute Juan. Horitu egin da, ta argizarizko santu bat dirudi. Juanek berak ikusi balu bere gorpua (fraile jantzita), parre purrustada bat egingo zuen, noski.\nEskolastika zaharra ere, makurka makurka, han ibili da, tatarrez baina ibili, batera eta bestera, zorki bat hemendik kendu, han ipini. Igarri egin zion bere semeak Eskolastikari.\n—Zu, ama, ni hilda gero ere hemen geldituko zara —esan zion behinola Juanek.\n—Bai zera! Esatea ere...! Haziterako ez da inor gelditzen hemen —erantzun zion amak.\n—Ez baina, ba dakizu Don Julian medikuak zer esaten duen: zaharrak ohean luzaro egoteagaitik, beruzkoagaitik edo jauskera txarren bategaitik hiltzen direla. Baina zu...\n—Ni ere, honegaitik edo honegaitik, laister hilgo naiz. Madari heldua erori egiten da.\n—Zu urte askotan biziko zara oraindino, eta gero ere hil ez zara egingo.\n—Hil ez? Zer egingo naiz, bada?\nHain zuzen ere, Eskolastikaren arpegi igar mehe zurbilak hezur ta azal hutsez egina dirudi.\n—Koldo non denik edo, ezer ba ahal dakizue? —galdetu dio Klaudiori.\n—Amaia non dago?\n—Ohean. Ondo dago ordubera.\nOlazaharren apur batean egon, ta meza nagusira etorri naiz, eta hementxe nago orain elizpean.\nEkidazuko eliza ez dago herri-herrian, alboko aldean, goienean baizik, Erdi Aroko gaztelu bat bezala. Eta ikustoki zoragarria da elizpe hau. Hemendik ikusten da ahalik obekien herria.\nEkidazuren bihotza nire oinetan dago, argi ta gorri. Izan ere, euriak garbitu egin ditu teilatuak (telebisio eltxo itsusiak ere garbitu ditu, edertu ez).\nErri txikitxo bat izan arren, bihotz haundia du Ekidazuk: Aiuntamentu berria (herriko etxe zaharra bonba batek desegin zuen); aiuntamentuaren aurreko plaza ederra, zuhaitz asko inguruan ta iturri eder bat erdian duelarik; pelota-leku zahar bat, eskola berriak, hiru-lau tailer, Santi indianoaren txaleta, trenaren gelditokia, hamar taberna (hori bai!), kafetxe bat eta hogeiren bat etxe haundi ta txiki, zahar ta berri, kale batzuen barruan.\nHerriaren bihotz barnetik erreka bat pasatzen da bihurka, kiribilika, soro ta landa zabalen erditik. Erreka txukun garbia izan zen lehenago, mendi-negarrez, arrainez, zeruz eta zumez betea. Baina, orain, txifa txakurren kolorearen antzeko ur urdinabar zikina darama. Iturburua dagoen mendipean dago egon ere Don Trifonen granja famatua zigurat bat bezala.\nHan, hor, hemen, sakabanaturik, artalde zuri-gorri baten antzera, berrogei ta hamar baserri inguru ageri dira neguko berdearen altzoan etzanda. Eta pinudi asko, ifarraldean eta hegoaldean, sortaldean eta sartaldean, pinudi asko alde guztietan; pinudiak: gaurko baserritarren urre-meatzak.\nEta, azkenik, han, menditxo baten gainean, haitz artean, nire etxe txikitxo aitzin zuria, armiarma langileek egindako sarez apaindua, mila txori ezberdinen kantu gogoz alegeretua, haize ederrez inguratua...; nire kabi maitea, munduko kabiarik paketsuena, askatasun paradisua... (nire etxea aipatu ezkero, erromantiku bihurtzen naiz). Nabukodonosor, Kleopatra, Neron, Karlomagno, Espainiako Felipe bigarrena, Frantziako Luis hamalaugarrena, Napoleon, Rusiako zar-ak, Txinako enperadoreak eta mandarinak, Bramaputrako sultanak, mauruen emir-ak eta kalifak..., Rothschild, Rockefeller, Onassis, Don Trifon, eta beste haundiki, aberats, ta jauntxo anitz, ni baino guleria gehiagokin bizi izan ziren eta bizi dira, nire koba zuloa baino jauregi ederrago ta dotoreagoen jaun ta jabe izan ziren edo izango dira, nik baino serbitzari leial gehiago izan zituzten edo izango dituzte haiek; baina, hala ere, beldur gutxiagorik eta askatasun gehiagorik ez dut uste.\nKantagarria da, benetan, nire etxea.\nmenditxo baten gainean,\niturriño bat aldean...?\nHan bizi naiz ni pakean».\nSimon Berritsuk ez ezik, ekidazuarrek ere erabili dute gaur berriketa hemen elizpean meza nagusi aurretik: Olazabarko Juan, Amaia, Koldo, Gezalako Andoni, Don Trifon ta beronen serbitzariak, hitz-sariketa, eta abat. Hementxe ibili dira esamesaka, geratu barik, kurloi batzuen antzera.\nElizpe hau lehenagoko ekidazuarren batzar-tokia, telebisioa, irratia ta periodikua zela esaten dute baina, gaur ere holako zerbait izanda meza nagusi aurretxoan.\nGero egingo den Hitz sinonimuen sariketa programak zabaltzen ere ibili dira neska ta mutil batzuek. Nik ere hartu dut bat, Felix Astok erdeinuz behera bota duena (irakurtzen jakin balu ez zuen botako).\nBerritu egin dute aurtengo programa.\nNeguko Jaiak Ekidazun\nHitz sinonimuen sariketa nagusia\nNola: «Dut, det, dot, düt, ut, et, ot....».\n«Hitz, berba, mintzo, ele...».\n«Sariketa, txapelketa, lehiaketa...».\nNoiz: Urtarrilaren 1-ean (Urteberri egunean), eguerdiko hamabietan.\nNon: Ekidazuko aiuntamentuko aurreko plazan. Euria bada pelota-lekuan.\nNortzuek: Edozeinek hartu dezake parte, gizonezko zein andrazko izan. Lehiaketarien izena aurretik emon behar da, sariketa hasi baino lehen.\nSariak: Lehenengoa: Txapel bat, 10000 peseta, eta Don Trifonek emandako kopa.\nBigarrena: 8000 peseta, eta Ekidazuko aiuntamentuak emandako kopa.\nHirugarrena: 5000 peseta, eta Altxorra diru-etxeak emandako kopa.\nLaugarrena: 3000 peseta, eta Katalin kafetxeak emandako kopa.\nBosgarrena: 1000 peseta, eta Santi indianoak emandako kopa.\nOharra: Botxoatik Ekidazurako trena amaiketan da.\nUrte oro egiten da sariketa hori, ta ikusgarria izaten da: Eta herbestetik ere jende asko etortzen da hura ikustera.\nEguzkia alai egon da lehentxoago baina, muker dago orain, eta arrausika ari da laino montor beltzen ostean. Ilundu egin du.\nEkidazuko eliza argitan dago gaur, argi guztiak bai dagoz bizturik.\nOso polita da barrutik. Oraingo erara berriztuta dago. Berriztatu zenean, haserre zegozen ekidazuarrak «ardi txabola bat zirudialako, hormetako are harriak agerian zituelarik». Baina orain, hura ikustera herbestetar asko etortzen direla ikusirik, harro ta pozik dagoz beren elizarekin.\nAldarearen oinarria arte orpo bat da, eta gaztainazko ohol zabal bat gaineko mahaia.\nSan Migelen irudi koloretsu bat dago aurreko paretan, San Migel goiangerua baita Ekidazuko zaindaria.\nzaizu gure Herria».\n«Aintza» kantatzen ari dira korukoak. Don Polikarpo dute zuzendari. Gerrate aurretik Ekidazun egondako eskola-maisua da Don Polikarpo. Hemengo alaba batekin ezkondu zen ta, Botxoan bizi arren, maiz egoten da hemen.\nBarrenengo Andresen orroak kanpotik ere entzungo dira.\n—Horren abotsa eukitzearren, oraintxe bertan emango nituzke bost mila ogerleko —dio bere baitan Torreko Ezekeliek haren orroak entzutean.\n—Andres Harro izango haiz hi beti...! —Felix Astok.\n—Opera bat ere kantatuko luke gure Andresek —Andresen amak.\nKorukoak izan ezik, gainerako guztiak jesarrita eta isilik dagoz, eta geldi geldi. «Aintza» entzuten dagozela danak dirudi, ikusi batean. Baina ez.\nBegira non dagozen batzuk edo zertan ari diren.\nEnekoneko Pedro lo dago, bart lorik egin gabe egon behar izan du ta, Olazaharkoei laguntzeagaitik.\nLo dago, baina itzarrik ametsetako mundu beldurgarri batean.\n«Presondegi ilun batean dago. Txifa txakur mordo bat du bere ondoan. Leiho txiki txiki txikitxo batetik bakarrik sartzen da argia bera dagoen toki itzaltsu, zikin, ta goibel hartara. Leihoan ditu begiak, baina ez du ezer ikusten. Ikusi nahi du, baina ezin ikusi. Begiak astun ditu ta beheratu egiten zaizkio.\nEz du nahi mozorrorik, baina mozorroz jantzita dago. Olazaharko Koldoren mozorroa du. Kendu nahi du burutik, baina ezin.\nHalako batean, Don Trifon sartzen da, hilkutxa bat besartean duelarik. Jopu dago hil kutxan, fraile jantzita.\n—Zuk ohostu ta hil dozu Jopu ezta? —esaten dio Don Trifonek.\n—Ez, nik ez, Don Trifon. Zuk ba dakizu, Don Trifon, nik i...\n—Bai, zeu izan zara.\n—Ez, ez, ez, Don Trifon. Ni ez naiz Koldo. Ez dakit nork jantzi nauen honelan. Mozorro hau ez da nirea. Ezin dut kendu burutik. Ni Enekoneko Pedro naiz, Don Trifon, Enekoneko Pedro. Ez ahal nauzu ezagutzen? Ai! Ai!\nBere etxeko ganbaran zintzilik dagoen eskopetaren kulataz jo du Don Trifonek....».\nDon Trifonen eskopetaren kulata Felix Astoren ukondoa izan da.\n—Zertan ari haiz, asto hori?\n—Lo egon haiz ta...\n—Ez nauk lo egon!\n—Ez, egon barik...!\nSanti indianoa haserre da Don Trifoni egin diotenagaitik, eta haren arpegi itsusia itsusiagotu egin da. Eta marmarka ari da, bakar izketa mutuan.\n—Etxetik ateratzen ere beldur izan daiteke bat. Zer egin ere ez dakite gaurko gazte zorook eta, lotsagaldukook halakook! Asko sartu dituztela kartzelara? Gehiago sartuko balituzte obe! Bestela biziko gintezke orduan...!\n—Astakumearena gertatu zaio Santi indianoari: Haundiago ta itsusiago. Ongi jantzirik egon arren, bitxiok eder, baina berori ez —egiten du berekiko Felix Astok, eta bere sudur zuloetako sasiartea garbitzen hasten da esku ezkerreko atzamar txiki haundiaz.\nAgarreko Mikel hitz sinonimuen sariketarako entrenatzen ari da. Iges hogei ta hamaikagarren egin zuen, baina aurten irabaziko du sariren bat, gau ta egun diardu aspaldion horretan eta.\n—Txirritxa, girgilu, kirkir, kilker, txirritxirri, larraputika, girgitx, egotxirri..., txintxar, txitxitera..., txitxi..., txitxi..., beste bat ere ba dakit, ba da...! Gero akordatuko zait. Behartsu, erresta, gabe, ezeuki, premiadun, kankalier, lander, ezergabe, ezdun..., ez..., ez..., ez dut uste gehiago dagoenik. Geldiro, astiro, poliki, baratx, ezarian, takataka..., takataka ala tapatapa ote da? Gero ikusiko dut hiztegian. Takataka, tokotoko, tukutuku..., tupatupa... Atzo berez esaten nituen baina, gaur ez dakit zer gertatzen zaidan.\nTxikitoneko Garbiñe, bere hogei urte beteen edertasunari eutsi ezinik, maiteminduen zeruan dago, itzarrik ametsetan.\n—Atzo Botxoan, Arana kalean, ikasi nuen alkandora gorri iluna erosiko diot Deunorori, edo, bestela, niki berde bat, Erregenetan erregalatzeko —dio bere artean, ile luze gorrizkei beatz puntakin eraginez.\nEzkerreko aldean duen Edurne bizi-alargunaren iztar eta bularrei begira dago Martzel Izko. Elizan egon arren, bere arloan ari da lanean, ezibako izko baten grina ta gurariz.\n—Nork lukean Aristoteles Onassisen dirua, baso-zaldien askatasuna, elefante baten bizitza, zezen baten indarra ta oilar baten ahalmena! —pentsatzen du astotzar lizunak.\nDon Julian medikuak erdaraz egiten du ametsetan, erdalduna bai da. Egia esan, hainbeste urte Ekidazun egin ondoren, euskara apur bat ere ikasi du. Obeki ikasi behar zuela ta ere ibili zen aldikada batean. Beroaldi hortan gramatika ta hiztegia erosi zituen, ta jo ta su aritu zen euskara ikasten. Baina, naiz ta ahalegindu, ez zuen ongi ikasi. Anega erdiko zorroak anegarik ezin hartu. Horregaitik, lehenago bezala, orain ere erdaraz egiten du Don Julianek ametsetan.\nInork ez igertzeko modura baina, lo dago. Jakina, hau ere Olazaharren egon da bart gaurik gehienean, lo askotzarik egin gabe.\nKazari amorratua denez gero, erbitan dabil ametsetan ere.\n«Hamalau librako erbi bat ikusi du. Txakurra, Bihotza, urduri dabilkio; haren jirabira ta usmabeharrak haundiak dira. Oraintxe hartu du arrastua eta sasira abiatu da. Haraxe doa Don Julian ere arineketan... Hor doa erbia... Danba! Danba! Hil du... Baina, berehalaxe, beste sei kazari agertu dira, eta lauk lau hanketatik, bik belarri bietatik, eta Don Julianek buztanetik oraturik, zazpirak eraman nahi dute erbia.\n—Ni hil dut erbia. Da nire hau erbi. Nire txakurra, Bihotxa, ikusi lehenbizi, ta nik hil naiz. Atzo ere ikusi nintzen, dut, nuen... —esaten die Don Julianek erdara euskaraz.\n—Zagoz isilik! Neuk hil dut —bigarren kazariak.\n—Zuk ere ez, neuk baino —hirugarrenak.\n—Neure txakurrak altxatu du —laugarrenak.\n—Neurea da erbia... —bosgarrenak.\n—Bai zera! Neuk hil dut. Gainera zu gero etorri zara —seigarrenak.\n—Zuena ez da —zazpigarrenak.\nEztabaida gogorra sortu da. Don Julianek ez die ezer ulertzen besteei.\n—¡Hablar más despacio, hombre, que cuando empezáis "txirri burri, tzitzi putzu" no os entiendo nada!\nBurruka gogorra sortu da orain. Don Julian ere ukabilka hasten da batekin. Ukabilkada bat doa, ukabilkada bat dator; ukabilkada bat doa, ukabilkada bat dator, ukabilkada bat dator, dator, dator...».\nSuangila talde bat bezala, aldare aurreko harmailetan drogan dabiltzan neskato-mutikoei, keinuka ari da Don Jose zaharra, geldi ta isilik egon daitezen...\nZelaietako Matilderen gogaketak ere interesgarriak dira; baita Don Julianen emaztearenak ere. Baina bukatu dute «Aintza» korukoek. Eta lo egon direnak iratzartu egin ditu isiltasunak, eta irudimenez kanpoan egon direnak barruratu.\nHamaikak eta laurenak dira elizako erlojuan. Goitiko Kasimeraren esku muturreko erlojuan, ostera, laurak eta bost dira. Ba daki jakin Kasimerak ez dabilkiona, baina esku muturrean erlojua eramateak ongi ematen duela ta... Emakumeen kontuak!\nUrde sartu da elizara. Nire bila, seguru asko. Bai, ikusi nau, ta nigana dator.\n—Ta? Zer berri dakark, ba?\n—Ba, berri berririk ezer ere ez.\n—Agertu ahal duk Jopu?\n—Ez, oraindino ez.\n—Inork ere ez zekik ezer. Urtu egin dela dirudik.\n—Eta gure Don Trifonek zer ziok?\n—Lapurrak eskatutako dirua emateko konforme omen zegok.\n—Bai, Oraintxe etorri duk Botxoatik, otzen batek hartuta edo, sudur estuturik. Zera, Andoniren aita ere oso gaizki omen zegok.\n—Ez haiz joan harengana ala?\n—Bai, lehen joan nauk. Baina lo egon duk.\n—Hi! Ta noiz joango haiz hire ama ikustera? Ba ahal hekien gaixorik zebilenik?\n—Ta hemen Ekidazun zegoenik?\n—Bai, ba zekiat. Bart izan ditukan euri ta afruntu, ortzantz eta tximistekin, hemen egon behar gure Mari, eguratseko iskiloak oro bere eskuetan bai ditik.\n—Noiz hoa, bada, harengana?\n—Oraintxe joango nauk.


Alonsotegiko iruzur kasuak, auzitegira - Bizkaiko Hitza\nAlonsotegiko iruzur kasuak, auzitegira\n2018, uztailak 27 Albisteak, Bizkaia, Politika 444\nEAJko bi alkate ohiren eta beste lau pertsonaren aurkako prozedurak hastea erabaki du Barakaldoko 1. Instrukzio Epaitegiak. 2003an, udaleko hainbat ordezkari jeltzalek Alonsotegiko higiezinak kudeatzeko sortu zuten Alonsotegi Eraikiz enpresa, eta haren kudeaketa salatu zuen EH Bilduk 2014an, elkartea desegin eta utzitako zorra —4,1 milioi euro— udalak hartu baitzuen. Iruzurra sumatu zuen koalizio abertzaleak, eta Alonsotegi Eraikiz elkartea ikertzeko eskatu zuen epaitegian.\nAuzia geldi egon da azken urteetan, eta defentsak kasua artxibatzeko eskaera egin zuen berriki. Baina auzia epaitzeko prozedura abiatu du epaileak orain. Efe albiste agentziak jakinarazi duenez, sei kide epaituko ditu herri epaimahaiak: Gabino Martinez de Arenaza —1999tik 2003ra bitarte EAJko alkatea izan zen, eta Turismo Saileko zuzendari lanetan jardun du aldundian 2007 eta 2016. urteen bitartean—; Aitor Santiesteban Aldama —2003tik 2011. urtera bitarte izan zen Alonsotegiko alkatea, EAJ alderdiko ordezkari gisa—; Alberto Zulueta udal arkitektoa eta Irkus Palacio, Ainhoa Varona eta Iratxe Larringan lege aholkulariak.\nDiru publikoa oker erabiltzea, iruzur egitea eta kargua beren intereserako erabiltzea egozten diete Alonsotegiko bi alkate ohiei, udal arkitektoari eta lege aholkulariei.\nEz da EH Bilduk salatutako iruzur kasu bakarra. 2008an izandako uholdeek eragindako kalteak konpontzeko udalak jasotako diru laguntzen kudeaketan ere irregulartasunak nabaritu zituen koalizioak. 600.000 euroko diru laguntza eman zion diputazioak udalari, eta hainbat enpresatan banatu zuen dirua orduan alkate zen Jose Luis Erezuma jeltzaleak. Lanak, ordea, ez zituzten inoiz egin. Alkatea ikertzeko agindua eman du orain Barakaldoko auzitegiak.\nEH Bilduren arabera, salbuespena izatetik urrun, arau bihurtu da Alonsotegin gertatutakoa. “EAJko zenbait kidek hainbat erakundetan izan duten kudeaketa eredua herritarren interesen kontrakoa da”. Hala azaldu du Onintze Oleaga batzarkideak. “Gero eta kasu gehiago ditugu: Bakio, Karrantza, Barrika, Alonsotegi… Erabat arduratuta gaude politika egiteko duten moduaz”.


Zabalik dago Bermeoko 354 ibilgailurentzako aparkaleku berria - Deia\nUdalaren eta Aldundiaren arteko hitzarmen bati esker\nZabalik dago Bermeoko 354 ibilgailurentzako aparkaleku berria\nAurtengo maiatza eta irailaren artean burutu dira lan hauek\nBERMEO. Beraz, aparkalekuak, Bermeo Gaztelugatxeko San Juan bisitatu nahi dutenen sarrera izan dadin balioko du, hau da, bertara hurbildu nahi duten pertsona guztiek Bermeo herritik egin dezaten garraio publikoa erabiliz. Azpiegitura berri honi esker, aukera-espazio berriak irekiko dira herriarentzat bisitariek eragina izango dutelako tokiko ekonomian.\nAzpiegitura berri honen obren aurrekontua 637.836 euro da eta aurtengo maiatza eta iraila hilabete artean burutu dira lan hauek; dena dela, oraindik ere paperontziak eta arbolak jartzea falta da eta elementu horiek urtea amaitu aurretik jarriko dira euren bidezko lekuetan.\nHilerritik eta Itxas Gane futbol zelaitik hurbil dagoen aparkaleku hau eraikitzeko jatorriz 76 plazako aparkalekua zuen 8.013 metro karratuko lurra erabili da.


Morboa eta turismoa (eta II) - bizkaie.biz\nMorboa eta turismoa (eta II)\nZigor Aldama\t2011-09-23 12:11 Bidaide\nTailandian, Kwai ibaiaren ondoan, Tailandia eta Birmania lotzen zituan Heriotzearen Trenaren eraikuntzan hildako Koalizinoko 16.000 soldaduen (Danetara, 100.000 lagun inguru hil ziran) hilarriak agiri dira arduraz jagondako parkean.\nTailandian, Kwai ibaiaren ondoan, Tailandia eta Birmania lotzen zituan Heriotzearen Trenaren eraikuntzan hildako Koalizinoko 16.000 soldaduen (Danetara, 100.000 lagun inguru hil ziran) hilarriak agiri dira arduraz jagondako parkean. Nagasakin, barriz, gerra horren beste arpegia erakusten da, izan be, hildako soldaduen oroimenez, negozioa egin guran, aitatu trenak egiten eban ibilbidearen zati bati eutsi deutsie; ibilbide turistikoaren hasierea Kwai ibaiaren gaineko zubia filmari esker ezaguna egin zan zubi horretan hasten da. Burdinezko egiturearen ondoan, gerrako presoen bizimodua ezagutarazoten dauen museoa dago; bertan neurri errealeko etxolak, zuri-baltzeko zein sepia eszenak aberasteko panpinak eta makinatxu bat argazki dagoz ikusgai. Indarrez hartutako beharginen gorpuzkera ahul eta argala ikusita, bisitariak oro har hasarratu egiten dira eta japoniarrei, barriz, lotsa atzemoten jake arpegietan.\nEra berean, lotsa sentiduten dabe Ho Chi Minheko, lehengo Saigon, Gerrearen Museora hurreratzen diran iparamerikarrek. Vietnameko gerrearen azalpena Mendebaldean ezagutzen ez dan ikuspegia erabiliz egiten da. Izan be, askatasunaren alde burrukan ebilzalakoan, sorbaldatan barra eta izarrez osotutako banderea eroien soldadu gazte zuri hareek egindako astakerien froga ugari dagoz ikusgai museoan. Argazkiotan barreka agiri dira soldadu gazte horreek gorpuzkinen ondoan eta zoritxarrez egungo gatazkak jatorkuz burura holakoak ikusita, berbarako, Irak eta Afganistanekoak. Horrezaz gan, herritar zibilen artean Napalmaren ondorioak erakusten dituen argazkiak be badagoz eta hegazkinek jaurtitako bonbetatik igesi, errepide batean biluzik korrika doan neskatoaren argazki saritua be hortxe dago.\nMuseoaren kanpoaldean neurri handiko gerrako tresnak dagoz, besteak beste, tankeak, hegazkinak eta soldaduen garraiorako kamioiak. Soldaduen eta armen erreplikak be badagoz baina deigarriena, duda barik, museoaren kanpoaldean bisitarien zain dagozan gerreak kaltetu eta zauritutako lagunak dira: elbarriak, napalmak erretako lagunak zein agente laranjak kaltetutakoak. Museoan ikusitakoakaz bisitariak hunkitu eta errukituko diralakoan, dongs batzuk jasoteko esperantzeagaz eskua luzatuta agiri dira danak. Zorionez, kasurik gehienetan jentearen txanpon apurrak jasoten ditue. Ez dago dudarik Vietnameko herritarrak izan zirala gerra horretako biktima nagusiak; berrogeita hamar urte geroago, ondorioak sufriduten jarraitzen dabe, izan be, gaur egun asko dira gerra kimikoaren ondorioz malformazinoakaz jaioten diran umeak.\nKanbodian, Tuol Slengeko kartzelak beste genozidio bat salatzeko balio dau. Halan da be, errua kasu honetan ezin jake leporatu kanpoko indarrei. Jemer Gorrien buruzagi Pol Potek Kampucheako Errepublikea, estadu komunistea, ezarri eban 1975. urtean eta mailua eta sega erregimen ezarri barriaren kontra azaltzen ziran guztiak akabetako ikur baino ez zan. Atara kontuak, herritarren heren bat, hiru miloe persona baino gehiago, garbitu zituen lau urtean. Zenbait belaunaldi birrindu eta herrialdea miseria gorrian itxi eben. Gerrea 1998an amaitu zan Nazino Batuen Erakundeko soldaduen urgentziazko esku-hartze eztabaidatuagaz.\nS-21 kartzela Phnom Penh uriburuan dago eta edozein kikilduteko moduko lekua da, bertan ikusgai dagozan argazkietan odola eta gorpuzkinak agiri ez diran arren. Jemer Gorriek milaka gizon, emakume eta ume torturau eta hilteko erabili eben kartzela ez dabe bota, inork ez daian ahaztu han jazotakoa. Bildurgarria da, ze kartzelako areto, ziega eta enparauak orduko denporan lez dagoz eta, berbarako, tortura aretoetan koltxorik bako ohe inguruetan bilurrak eta bestelako tortura tresna batzuk dagoz bistan. Hil arte tortura ostean, presoei sua emoten eutseen. Horren barri daukagu torturatzaileek eurek egindako argazkiak topau ziralako kartzelan, gaur egun ikusgai dagozan argazkiak.\nHain makabroa ez bada be, sano hunkigarria da beste ziega batzuen edukia. Areto nahikoa handiak dira eta egun makinatxu bat argazki eta panel dagoz bertan; horreetan preso izandakoak agiri dira, baita umeak be eta harrigarria bada be, arpegikera lasaiagaz eta, kasu batzuetan, irribarre eta guzti.\nIrribarre gitxi dago, ostera, alboko gelako argazkietan. Hor gorpuak, gorpuzkinak eta odola agiri dira, aurreko gelako argazkietan irribarreka agertutako lagunenak. Termometroak 30 gradu dagozala adierazoten dau baina hotza sentiduten da, aretoa ganezka dago baina isiltasuna da nagusi eta jazoera odoltsu horreetan bizia galdu ebenen senitarteko kanbodiar batzuen arpegietan behera malkoak doaz. Sufrimentua eta mina handiak izan arren, jemer idiosinkrasiak indar handia dauka eta gorrotorik ez da agiri. Hamar urtetik gora joan dira gerra zibila amaitu zanetik eta gaur egun Kanbodiak pausuak emon ditu bakearen alde. Baina pobrezia ez da desagertu eta arlo honetan asko dago egiteko.


Urko Buruaga - By The Grace Of God: jarraian entzuten dudan diskoa\nAitzakia ezin zen hobea izan, The Hellacopters Azkena Rock Festival honetan bertan ezagutu bainituen, orain hain urrun dagoen 2003 urtean jo zutenean. Berehala arrapatu ninduten eta haien jarraitzaile sutsua bihurtu nintzen. Baina talde batek, zuzenean ikustean, izugarri flipatzen bazaitu ere, kontzertua ez duzu abestiak ondo ezagututa bezain beste disfrutatuko. Horregatik, 2008 urtean, banandu zirela eta orain ezagutzen nituen abestiak zuzenean entzuteko aukerarik izango ez nuela irakurri nuenean, pena eman zidan. Niretzat, garaiko talderik interesgarrienetako bat zen. Baina ezin izango nituen berriro kontzertuan ikusi.\nJoan den ostiralean, lanetik etxera iritsi nintzeneaan, Facebook irekitzea bururatu zitzaidan eta ARFen orrialdean suediarren emanaldia hurrengo asterako iragartzen zuen irudia ikusi nuenean… Juramentu bat bota nuen. Broma izan behar zen. Bananduta zeuden, bada! Baina ARFen profil ofizialak esaten badu… Informazioa bilatu nuen lasterka eta Sweden Rock Festival-ean kontzertu bakarra eskaintzeko elkartu omen zirela aurkitu nuen. Eta ARFek bere entzutea azken urtetako noraeza berbideratzen ari dela erakutsi, eta sekulako tantoa sartu zuen. Eta bi egun barru izugarrizko talde hau ikusiko dut!\nGarajetik rock melodikora\nThe Hellacopters bere estiloari zintzoa izan da bere diskografia osoan zehar. Edozein abestiren segundo bat entzutearekin, beraiek direla badakizu. Talde gutxi harrotu daiteke riff indartsuak, punteo grinatsuak eta melodia itsaskorrak, baina ez gogaikarriak, horren ondo eta sarritan bateratzeaz. Hori da gaur aurkezten dizuedan diskoan aurkituko duguna, melodien kontua denborarekin garatzen joan baitira. By The Grace Of God-en, horren definiziorik onena lortu dute, baina hasieran haietaz guztiz paso egiten zuten. Baina, zalantzarik gabe, talde gutxik esan dezake bere ibilbidea (Gotta Get Some Action) Now! bezalako temoi batekin hasi duela.\nHasierako diskoak [Supershitty to the max! (1996) –Mendizabala osorik joko dutena– eta Payin’ the dues (1997)] bosgarrena den By The Grace Of God honekin alderatzen baditugu, amildegi bat dago. Honetan aurkitzen dugun garbitasuna, ez zen ezta antzematen ere hasierako albumetako ahots asetuetan. Ezta orain gainditu omen duten gitarren neurriz kanpoko distortsian ere. Ez dut “zikinkeri” hura txarra zenik esan nahi. Izan ere, nahiko ikutu “garajero” freskoa ematen zien kantei. Baina soinu helduago honek xehetasun guztiak hobeto bereiztea ahalbidetzen du.\nThe Hellacopters: riff indartsuak, punteo grinatsuak eta melodia itsaskorrak, baina ez gogaikarriak\nHigh Visibility (2000) goreneko diskoak garapen hau antzematen hasi zen. Zergatik dakart, orduan, By The Grace Of God eta ez High Visibility? Lehenak bigarrenak baino mirespen handiagoa merezi al du, akaso? Egia esan, disko berean Toys And Flavors eta Throw Away Heroes bezalako bi abesti sartzeak albumarengan arreta ipintzeko arrazoi nahiko izan beharko luke. Baina pisuko bi arrazoi horiekin ere ez da By The Grace Of God-en mailara iristen (epaiketa honi zuen erantzunak arreta handiz irakurriko ditut).\nHurrengo bi diskoetatik bakarrik Rock & Roll is Dead-ek mantentzen du maila nolabaiteko trebetasunez. Hala ere, gaur dakarkizuedanaren indarra falta zaio, aurreko diskoek bazuten indar hori. Euren azken diskoa, Head Off (2008), bertsio-disko bat izan zen.\nBy The Grace Of God (The Hellacopters, 2002): 41 minutu\nHori da By The Grace Of God-ek irauten duena… The Hellacoptersen disko guztiak bezala. Agian, behin irakurri nuenarekin zerikusirik izango du: eurek diskoak biniloan besterik ez ateratzea nahi zuten, baina CD formatuan ere ateratzen zituzten, bestela ezer salduko ez luketelako (2000.eko hamarkada zen, gaur egun istoria oso bestelakoa izango litzateke). Binilozko LP baten alde bakoitzaren iraupena 20 minutu ingurukoa dela kontutan hartzen badugu, 40 minutu emango digu, The Hellacoptersen disko guztien iraupena eta, beraz, By The Grace Of God-ena ere. Motzegia, beharbada, baina (lehen idatzi dudan moduan) riff eta erritmo sendoz, punteo oso egokiz eta doinu indartsuez beteta. Gitarrak eta ahotsak oso ondo konbinatzen dira, pianoa gutxietsi gabe, hasieratik presentzia nabarmena duena. Koroak ere oso aproposak dira, nabarmentzen ez direnean ere bai.\nBiraka ibiltzeari utzi diezaiogun, eta By The Grace of God disfruta dezagun (kantuz-kantuko iruzkinak beherago):\nAlbumari izenburu ematen dion abestia.\nPianoak teloia irekitzen du tempoa nota bereko beltzak markatuz. Berehala, gainontzeko instrumentuak sartzen dira sendotasunez: gitarra bat riff nagusia jotzen eta gainontzekoak konpas bakoitzeko hasieran akordeak joz.\nSolo motz, baina indartsua, ere ez da falta.\nDisko orok, ona izanik ere, pasatu daitekeen pistaren bat dauka. By The Grace Of God-en, All New Low da pista hori. Abesti zuzena (bestela, ezin izango genuke diskoa jarraian entzun), baina jorik gabe.\nOso abesti rokanroleroa, Chuck Berryren estilo hasierarekin eta oso riff dantzagarriarekin. The Hellacoptersek oso ondo erabiltzen ditu intentsitate aldaketak kanta honetan eta abestea sahiestu ezin daitekeen lelo batekin (“so c’mon… c’mon you wanna get on”) harrapatzen gaitu.\nDiskoko riff-ik itsaskorrena (eta ez errepikakorra izateagatik). Oso riff erraza eta atsegina, baina bere papera oso ondo betetzen duena.\nBetter than You-rekin gertatzen zitzaigun bezala, zeinek sahiestu dezake “Carry Me Home” abestea leloa heltzen denean?\nRiff nagusiaren pareko soloa.\nRock talde batek “denbora erdi” bat nola egin behar duen erakusten duen ikasbidea. Teklajolearen (Anders Lindström a.k.a. Boba Fett) emanaldi bikaina, U.Y.F.S-engatik (8. pista) eskuak ez mozteko puntuak irabaziz.\nHitzak eta melodia sintonia bikainean egiten dute dantza.\nHasierako Hellacoptersen estiloa: erritmo eta doinu garajeroak, baina soinu garbiarekin.\nTeklajolea akatzeko gogoak ematen duen arren, “gora etortzeko” abesti bat da.\n“uh-uh-uh-uh” hori kontzertuetan jendeak batera abesteko pentsatuta dagoela ematen du.\nBeste altxor bat. Erritmo bakun batek riff landu batek bezain beste indarra izan dezakeela frogatzen du.\nDiskoa amaitzen duen abestiak riff rokero bat purrust egiten duen gitarra batekin hasten da, ulu bakarti baten antzera. Gitarra diskotik gelditzen den zati labur honetan bere onena emateko prestatzen ari dela aditzera emanez. Eta hala egiten du, desegiten doan amaiera horretan bereziki, erritmoa moteldu gabe urruntzen doan kamioneta baten antzea. Bukaera arte klimaxean mantentzen dena.\n← Sixto Rodriguezen bila\nZezenketen aurkako 5 + 1 abesti →


Gaur hasiko dira Mogel Isasikoen "Isaskara" musikalerako sarrerak saltzen - etakitto.eus\nGaur hasiko dira Mogel Isasikoen “Isaskara” musikalerako sarrerak saltzen\nMogel Isasi BHI ikastetxeko ikasleek ikuskizun musikala prestatzen dihardute. Apirilaren 20an, 18:00etan aurkeztuko dute lana, Coliseo antzokian, eta sarreren salmenta gaur hasiko da.\nHilabeteak lanean eman eta gero, geroz eta gutxiago falta da Mogel Isasi BHI-ko ikasleek prestatu duten musikalaren emanaldirako. Ikastetxea Isasi kalean dagoela eta, hor sortutako mugimenduari erreferentzia egin nahi izan diote ikuskizunari izena ipintzeko orduan eta “Isaskara” deitu diote.\nMusikalaren ekoizpenerako Hauspoa programa eta Eibarko Euskararen Plan Estrategikoa, biak lotu dituzte eta, ikastetxeko Gurasoen Elkartetik azaldu dutenez, “aipatu beharra dago, irakasleen laguntza izan duten arren, ikasleek egin dutela musikala ia ia goitik behera, horrek dakarren lan guztiarekin, are gehiago horrelako lanetan hasiberriak diren neska-mutilentzat. Bistan da musikala osatzea ez dela ahuntzaren gauerdiko eztula. Orduak behar dira lanean, sortuz eta ikasiz, entseguak eginez, gidoiak landuz, dantzak eraikiz eta pertsonaien azalean interpretazioak burutuz. Zeregin guzti hauetan ibili dira, ahalegin berezia eginez, Mogel Isasiko ikasleak, berritzailea den musikalaren proiektua gauzatu ahal izateko. Ikasleen sorkuntza gaitasuna eta arte tradizio ezberdinen lanketa garatzeaz gain, euskaraz topaleku dibertigarria izan dute gazteek, eskola orduetatik kanpo, bestelako kontuak ere euskaraz egin daitezkeela ikusiz eta frogatuz”.\nMogel Isasi ikastetxeak ezarrita duen Hauspoa programari esker, ikasleek eskola ordutegitik kanpora hainbat tailer eta ikastaro egiteko aukera izaten dute eta, ikasturte honetan, horiek baliatu dituzte musikala prestatzeko. Horrez gain, profesionalen laguntza eta gidaritza ere badute: Andrea Covadonga antzezlea interpretazio eta kantu zuzendaritzaz arduratzen da, dantza alorra gidatzen Josu Mujika irakasle eta koreografoak dihardu eta gidoia prestatzeko tailerra Jokin Bergara bertsolariak zuzendu du. Horrez gain, ikastetxeko irakasleak eta hainbat guraso laguntzen dabiltza.\n#mogelisasi #isaskara #dantza #musika #ikuskizun #sarrera #coliseo\n« Martxoaren 8ko kartel irabazlearen sari-bakaketa eta hitzaldia antolatu dute biharko Portalean Haizea izango da protagonista hurrengo egunetan eta tenperaturek gora egingo dute ostegunera arte »


José Ferrater Mora - Wikipedia, entziklopedia askea.\nJosé Ferrater Mora (Bartzelona, 1912ko urriaren 30a - ibidem, 1991ko urtarrilaren 30a) kataluniar filosofoa izan zen.\nBartzelona, 1912ko urriaren 30a\nBartzelona, 1991ko urtarrilaren 30a (78 urte)\nPriscilla Cohn (en) 1991)\nJavier Muguerza (en)\nKomunikazioaren eta humanitateen Asturiasko Printzesa saria (1985)\nJohn Simon Guggenheim Memorial Foundation beka (1946, 1948)\nBartzelonako Unibertsitatean egin zituen filosofia-ikasketak. 1939. urtean erbestera jo zuen, eta Estatu Batuetan finkatu zen 1947. urtean. 1941. urtean Diccionario de filosofia (Filosofia hiztegia) obra argitaratu zuen. Espainiako XX. mende hasierako filosofoei buruzko saioak idatzi zituen, eta zientifismoaren eta existentzialismoaren arteko bide "integrazionista" proposatu zuen bere obran.


Ur tragoaren ordez xanpaina, ogitartekoa barik turroi pusketa - Arrasate - Goiena.eus\nUr tragoaren ordez xanpaina, ogitartekoa barik turroi pusketa\nJulen Iriondo 2013-12-11 18:04\nAlvaro Arregi eta bere arrebak, Udalatxen, 1969an\nOhikoa dugu urtea mendian amaitzea edo hastea. Aizkorrin izaten da jende gehien, leku askotakoa. Aizkorri; Udalatx; Kurtzebarri; Hirukurutzeta; Arrola; Muru; Orkatzategi;... Gabonetan edozein mendi da egokia... ospakizunerako eta neurri batean eta zenbait kasutan, zergatik ez, parrandarako. Xanpaina eta mendia; turroia eta mendia; otarrainxkak eta mendia; urteko beste edozein sasoitan ezkontzen hain errazak ez direnak ohiko ditugu Eguberrietako egun seinalatuetan.\nAizkorrikoa da, zalantzarik gabe, jende gehien hartzen duen tontorra. Urtezahar egunean –bada Urteberrri egunez joaten denik ere– hamaika lekutatik etorritako mendizalez betetzen da: oñatiarrak izaten dira, noski; bailarako beste herrietakoak ere asko; baina Gipuzkoako makina bat txokotako eta baita beste\nherrialdeetako jendea ere batzen da Aizkorrin, Arantzazutik, Zalduondotik edo Zegama aldetik\nigota: "Azpeitia-Azkoitia ingurukoak asko etortzen dira", diosku Oñatiko bere lagun taldearekin\njoan ohi den Jesus Laskurainek; "2.000 lagun ere joan izango dira urte batzuetan Aizkorrira",\nArrasateko Alvaro Arregik. Bailaran, herri guztiek ez bada gehienek dute bertako\nmendi edo muinoren bat Gabonetako ospakizun-igoerarako, baina lekuan lekuko mendizaleek\neurenarekiko osagarri egiten dute Aizkorrikoa.\n1990 urte aldera edo hasi omen zen Jesus Laskurain Urtezahar egunez lagunekin Aizkorrira\njoaten: "Hiru hasi ginen eta gero jendea gehitzen joan zen, eta orain kuadrillatxoa elkartzen\ngara, zortzi bat".\n"Aizkorrin ohitura dugu xanpain botila bat irekitzeko. Han denbora luzean ez da egoterik\nizaten, hotz handia egiten duelako, eta Oltzara jaisten gara. Eta Oltzako txaboletan mokadua,\nardoa, xanpaina, pastak, turroia... Koadrilan egoten gara, baina beste jende bat ere egoten da han\ninguruan, eta elkar gonbidatzen dugu. Urteetan juntatzen gara berdinak, bergarar batzuk ere\nbai eta...", dio Laskurainek.\nAurrena Aizkorrira eta gero Oltzara, beraz; izan da urterik, ordea, gora igo gabe geratu behar izan dutenik: "Behin hasi ginen Arbelarretik gora igotzen baina buelta hartu behar izan genuen; oso txarra zegoen, eta min hartu aurretik... Eguraldi txarrarekin ere joan egiten gara normalean, baina urte hartan izotz handia zegoen; goitik behera zetorren bati galdetu genion eta esan zigun\nkranpoirik eduki ezean bera ez litzatekeela igoko".\n50 urte Udalatxera\nigotzen Aizkorrira Urtezaharrean bezala, Udalatxera Urteberri egunez da igotzeko ohitura, "ofizialki" 1964tik, Alvaro Arregiren arabera: "Banakaren bat lehenago hasiko zen agian. Baina Besaide hasi zen antolatzen Venus Uranga presidente zela".\nOrduan oinez joaten ziren Arrasatetik, "ez zegoelako Udalarako errepiderik". Eta goian ez omen zuten egiten gauza berezirik, hasieran: "Hasieran Udalan egiten zen hamarretakoa, bueltan", argitzen du Arregi bezala Udalatxen hutsik egiten ez duen Juanjo Saenzek –biak Besaideko presidente izanak, gainera, besteak beste–. Orain, ordea, denetik izaten da; 1971n koba egokitu zuten eta aukera eman zuen denbora gehiagoan goian geratzeko: "Xanpaina, patata tortilla...".\nEta behera edanak eragindako poztasunez agian: "Igo gehiago; egon dira urteak jendeak txarolezko zapatekin igo izan duena. Zuzenean, aldatu gabe", dio Arregik.\nHerriko jendea izaten da Udalatxen batu ohi dena, "ingurukoak gutxi": "150 pertsonatik ez zen pasako sekula; azken urteetan 50-60 izaten gara", azaltzen du.\nArregi eta Saenz 1969tik urte batean ere hutsik egin gabe joan dira Udalatxera Urteberri egunez –Saenz oraindik ere Arrasatetik oinez–, eta barrez dio lehenengoak: "Han elkartzen garen bitartean esan nahi du oraindik bizi garela". Eta zergatik joaten diren galdetuta: "Diziplinagatik. Egun horretan hara igo nahi izanez gero ezin zaitezke asko despistatu, eta urtean zehar ibili egiten gara horrela".\nHainbeste urtean askotariko giroak ezagutu izan dituzte Urteberri egunez, baina igotzea eragozteko adinako txarrik ez: "Hotzak bai, baina elur askoko urteak... Elur gehien 1972an, eta hogei zentimetro, gehiago ez", gogoratzen du Alvaro Arregik.\nOrkatzategi eta Kurtzebarri\nAzken hamar urteetan Udalatxera joan bezperan Aizkorrira ere kuadrilla majoa joan izan direla azaldu digu bikote arrasatearrak, eta beste horrenbeste gertatzen da, adibidez, Aretxabaletako jendearekin. Aizkorrira bai, baina gertuagoko mendietara ere bai. Hala, 24 urte daramatzate Zaraia Mendi Elkartekoek Orkatzategira –aurten abenduaren 22an– eta Murura joaten: "Jan, barre, Gabon kantak abestu... egiten dugu", dio Martin Garai presidenteak; hogei bat lagun joaten omen dira, baina 99 ere izan ei ziren urteren baten. Aurtengo hitzordua ere, 08:00etan Iralabarri plazan. Eta Murura, urte berriarekin; salda eta txorizoa izaten da gero, Galartzan.\nMurrukixo elkartearen bueltan biltzen diren hainbat lagun, ostera, Kurtzebarrira igotzen dira, Eguberri egunez –hitzordurik gabe–: "Gaztetan ajea izaten genuen 1ean, eta ez ginen mendira joaten; horregatik hasi ginen 25ean joaten", dio Murrukixoko Iñaki San Migelek.\nAretxabaletan, 22an eta 25ean\nUrtezahar eta Urteberri egunak dira ohikoenak Gabonetako irteeretarako; Aretxabaletan, ordea,\nZaraia Mendi Elkartekoak Eguberri aurreko domekan –aurten, abenduaren 22an– eta Murrukixokoak Eguberri egunez joaten dira mendira, Orkatzategira eta Kurtzebarrira, hurrenez hurren. Zaraiakoek Turroi Eguna deitzen dute egun hori –Murura ere egiten dute irteera, urteko lehen egunean–. Murrukixokoak parrandarekin uztartu ahal izateko hasi ziren irteera hilaren 25ean egiten.\nLehenengo argazkian:Laskurain eta lagunak, Oltzan, ospakizun giroan.\nBigarren argazkian: Jesus Laskurainen kuadrilla, Aizkorrin.\nErrege bezperako Oñatiko bertso saiorako beste 200 sarrera jarriko dituzte salgai egubakoitzean\nJulen Iriondo 2013 abe 23 Oñati\nTxapelketa Nagusiko zortzi finalistak etorriko dira kantura, eta sarrerak berehala agortu ziren aurreko astean. Oñatiko Bertso Eskolak jakitera ema...\nEgitaraua, herririk herri\nGoiatz Arana 2013 abe 12 Debagoiena\nMusika, antzerkia, kirola, ikuskizunak, jaiak... askotariko aukerak izango dira Debagoieneko herrietan aurtengo Gabonetan. Urtarrilaren 6ra arteko ...\nMunduan, askotariko Gabonak\nIrati Goitia 2013 abe 11 Debagoiena\nHator hator Gabon kanta, Olentzero, argiz eta apaingarriz betetako zuhaitzak, bildotsa eta bakailaoa... Norbaitek Euskal Herrian Gabonak nola ospat...


Altsasuko gazteen aurkako epaiketa, Auzitegi Nazionalean, apirilaren 15ean | Berriak Politika | EiTB\nAltsasuko gazteen aurkako epaiketa, Auzitegi Nazionalean, apirilaren 15ean\n12 eta 62 urte bitarteko espetxe-zigorra eskatu du Fiskaltzak, terrorismoa egotzita, udalerri horretako taberna batean bi guardia zibilekin izandako liskar batengatik.\nAltsasuko gazteak, Auzitegi Nazionalean. Argazkia: EFE\nEspejel epailea Altsasuko auzitik kentzea baztertu du Auzitegi Nazionalak\nAltsasuko taberna batean bi guardia zibili eta horien bikotekideei eraso egiteagatik atxilotutako zortzi gazteak gaurtik aurrera epaituko dituzte Auzitegi Nazionalean. 12 eta 62 urte arteko espetxe-zigorra eskatu du Fiskaltzak horientzat, terrorismo delituak leporatuta. Epaiketak hamar saio izango ditu eta 50 bat lekukok deklaratuko dute.\nAPIRILAREN 16KO EGUNERATZEA: Preso dauden Altsasuko hiru gazteek bertsio ofiziala ukatu dute\nSenide, lagun eta ordezkari politiko andana gerturatu dira Auzitegi Nazionalaren atarira, auzipetuei babesa azaltzera.\nEpaiketa 10:00etan hastekoa bazen ere, 10:30 inguruan hasi da, Auzitegi Nazionalean.\nAtxilotuak 21 eta 24 urte bitarteko zazpi gazte dira, eta 31 urteko zortzigarren bat. Guztiak hasiko dira gaur deklaratzen, Madrilgo San Fernando de Henaresko auzitegiko lehenengo atalaren epailearen aurrean, 2016ko urriaren 15eko goizaldean Altsasuko taberna batean izandako errieta batean Guardia Zibileko teniente bati, sarjentu bati eta horien bikotekideei eraso egitea egotzita.\nJose Perals fiskalak terrorismotzat jo zuen delitua, horren aburuz, taberna hartan izandako errietak Alde Hemendik izenarekin ezagutzen diren kanpainekin lotura duelako (Estatuko segurtasun indarrak Hego Euskal Herritik kanporatzeko helburua omen dute kanpaina horiek).\nAmnistia Internazionala, epaiketan, begirale moduan\nGazte horien aurkako auzia Auzitegi Nazionalera bidali zuten, Auzitegi Gorenak hala ebatzita, Nafarroako Auzitegiak terrorismo deliturik ez zegoela adierazi arren. Izan ere, eskumen-galdeketa plazaratu zuen Nafarroako Auzitegiak, uste baitzuen han ebatzi behar zela auzia, baina azkenean Auzitegi Nazionalean egingo dute epaiketa. Bestalde, Amnistia Internazionala epaiketan izango da, begirale moduan, elkarte horren iritziz, ez baitago terrorismo deliturik.\nTerrorismo delitua egotzi izanak hautsak harrotu ditu, gizartearen alor anitzetan ez baitute loturarik ikusten gazte horiek egin zuten erasoaren eta terrorismoaren artean. Akusazio hori gaitzesteko eta zortzi gazteei elkartasuna adierazteko manifestazio jendetsua egin zuten larunbatean Iruñean, Nafarroako Parlamentuak eta Iruñeko Udalak babestuta. Antolatzaileen arabera, 50.000 lagun bildu ziren Nafarroako hiriburuan. Zortzi atxilotuetatik hiruk 500 egun baino gehiago daramatzate behin-behinean preso.\nLekukoei dagokienez, 50 bat lekukok deklaratuko dute epaiketan, errietaren lekuko izan zirenak, alegia, tabernaren jabea eta zerbitzaria barne.


Igortzen duzun CO2-a neurtzeko kalkulagailuak – KZblog\nIgortzen duzun CO2-a neurtzeko kalkulagailuak\nAzken aldian, asko hitz egiten da berotze globalari buruz, karbono-aztarna, CO2 isurketei buruz … Baina, ba al dakizu benetan zer esan nahi duen horrek?\nKarbono-aztarna, gure kontsumo eta ohituren arabera sortzen ditugun berotegi-efektuko gasen isurketa kopurua da, eta isuritako CO2 tonatan adierazten da.\nCO2 neurtzeko kalkulagailuak daude. Gure egunerokoan sortzen ditugun karbono isurketak ezagutzeko aukera ematen diguten online tresnak dira.\nZure CO2-emisioak kalkula itzazu\nGaur KZguneatik 5 kalkulagailu horietako bat probatzea proposatzen dizugu, sortzen duzun CO2a neurtzeko. Animatzen zara?\nAzken 12 hilabeteetako emisioetan oinarrituta, karbono-aztarnaren kalkuluak egiten ditu, zure etxebizitzari, hegaldiei eta autoan, motoan, autobusean edo trenean egiten dituzun joan-etorriei dagokienez. Behin emaitzak lortuta, Calculator.carbonfootprintek zure emisioak konpentsatu edo neutralizatzen ditu, klimarekin errespetuzko proiektu baten bitartez.\nInportatutako elikagaiek eragiten dituzten CO2 isurketen kalkulua egiten du. Kalkulua egiteko, aski da erosketaren ticketa gordetzea eta erosi dituzun produktu bakoitzaren kiloak apuntatzea. Elikagai horien guztien atzean zenbat CO2 dagoen erakusten dizu, eta zure janariak egiten dituen kilometroak, zure mahaira iritsi arte.\nWebguneak (ingelesez, alemanez eta frantsesez), bere proiektuen bidez, klima-babes kuantifikagarria eta mundu osoko garapen iraunkorra sustatzen ditu. Myclimateren helburua emisioak murriztea da erregai fosilen iturriak energia berriztagarriekin ordezkatzean eta energia-eraginkortasuneko teknologiak ezartzean. Zure CO2 emisioak hegazkinez, kotxez edo itsasontziz, eta zure etxean edo lanean kalkulatzen ditu.\nBerotegi Efektuko Gasen igorpen kalkulagailu honek, hegazkinez bidaiatzeagatik Karbono-aztarna kalkulatzen du, lurreko joan-etorrien bidez, hotel-emisioen bidez, baita elektrizitate kontsumoaren eta berokuntzaren eta ur beroaren bidez ere.\n“Klima-aldaketaren aurka… nik berrerabiltzen dut, eta zuk?” esaldia duen web orri honek kalkulagailu bat eskaintzen dizu, berrerabilgarriak dituen objektu bakoitzaren batuketarekin saihestu ditzakezun CO2 emisioak zenbatzeko.\nZure ordenagailuak eskaintzen dizkizun tresnak ondo erabiltzen ikasi nahi duzu? Horrela bada, KZguneak eskaintzen dizun ikastaroren bat egin dezakezu. Eman izena itxarote zerrendan eta guk deituko dizugu.\nNork KZgunea| 2019-10-24T09:39:14+02:00\t2019/10/24|Informatika eta Teknologi berriak, Orokorra|Iruzkinik gabe


2019-10-04 - Goierriko Hitza : Goierriko Hitza\nAtzo arratsaldean egon ziren Itsasondon eta eta interes handia piztu zien bertako bilketa ereduak.\n'Luis Katarain, artzaintzatik sortutako artea' erakusketa irekiko dute gaur Idiazabalen\nGaztaren Interpretazio Zentroan dago erakusketa eta gaur 19:00etan egingo dute inaugurazio ekitaldia.\nBi igerilekuak itxi dituzte errekan hildako amuarrain batzuk agertu direlako\nEz daukate argi amuarrainak igerilekuko isuriagatik hil diren ala ez. Igerilekuetako ura berritzeko baimendutako isuriak egiten dituzte. Igerilekuak ixteko neurria hartu dute hala ere\nMaiatzaren 24an jokatuko da Zegama-Aizkorri mendi maratoia\nHemeretzigarren edizioa izango du mundu mailan ezaguna den lasterketak.\nEuskal Herriko mendi duatloiko txapelak Arriaranen daude, irabazleen zain\nBihar, 16:00etan, hasiko da helduen lasterketa. Euskal Herriko mendi duatloien zirkuituko laugarren proba puntuagarria ere izango da.\nUrrian antzerki emanaldiz aberastuko du Antzeztaun egitarauak Ataun, 6 saiotan\nHiru asteburutan bina antzezlan ikusi ahalko dira Ataunen. Formatu, genero eta espazio desberdinetan garatuko da. Gaur eskolan eta etzi udaletxean, gehien bat haurrei zuzenduak dira\nAitor Aldasoro Iturbe, Beasaingo alkatea (EAJ):\n«Gauza handia da herriaren babesarekin lanean hastea»\nBigarren agintaldia izango du Aitor Aldasorok (Beasain, 1967) Beasaingo alkatetzan. Goiekiko lehendakaria ere izango da datozen lau urteetan. «Gogotsu» hasi du agintaldi berria.\nNagusilaneko boluntarioak omenduko dituzte bihar Beasaingo Boluntario Egunean\nGernika pasealekuan eta pilotaleku txikian izango dira ekitaldiak.\nEl Salvadorren aurka neurtuko ditu indarrak Ampo Ordiziak igandean\nSailkapen nagusian bigarren postuan puntuetan berdinduta daude Ampo eta El Salvador.\nAtaungo Argazki Rallyaren 15. ekitaldia igandean izango da